
ABSTRACT

Fenomenul persoanelor fără adăpost reflectă situaţia de dezavantaj sever legat de lipsa unei locuinţe şi descrie manifestările cele mai extreme ale sărăciei urbane şi ale excluziunii sociale. Fenomenul desemnează condiţia socială a "unei nevoi continue de locuire" în care populaţiei afectate îi lipsesc atât o locuinţă adecvată, cât şi relaţiile cu societatea. 
Persoana adultă fără adăpost este persoana care nu are locuinţă proprie/locuinţă închiriată, iar dacă totuşi stă undeva, nu are acceptul găzduitorului pentru întocmirea formelor legale. Aceasta  se află într-o situaţie de criză la nivelul sănătăţii fizice şi psihice, precum şi în domeniul relaţiilor sociale şi juridice, determinată de absenţa unui adăpost  sau de imposibilitatea de a-şi permite unul. Starea de criză este înţeleasă ca fiind incapacitatea de a-şi mobiliza resursele interne (pentru a putea obţine un act de identitate, un loc de muncă, pentru a se reintegra în familie) şi excluderea de la beneficiul resurselor  externe (servicii publice medico-sociale). Persoanele care fac parte din această categorie socială sunt afectate atât în planul integrităţii fizice, cât şi al identităţii sociale şi al sănătăţii psihice.

Federaţia europeană a organizaţiilor care se ocupă cu persoanele fără adăpost (FEANTSA) a dezvoltat tipologia europeană a persoanelor fără adăpost şi a excluziunii de la locuinţă (“The European Typology of Homelessness and Housing Exclusion” - ETHOS). Pornind de la înţelegerea conceptuală a celor 3 elemente care definesc o locuinţă - deţinerea unui spaţiu adecvat în care o persoană, împreună cu familia, îşi poate exercita dreptul de proprietate; menţinerea sentimentului de viaţă privată şi a relaţiilor sociale ; deţinerea unui titlu de proprietate -  ETHOS consacră 4 mari categorii conceptuale folosite pentru atingerea unor scopuri ale politicilor social-economice în domeniu:
1. lipsa unui acoperiş (locuire în spaţii publice/externe; cazare în adăposturi de noapte – “rooflessness”);

2. lipsa unei locuinţe (locuire temporară în instituţii sau în spaţii de cazare destinate persoanele fără adăpost – “houselessness”);

3. insecuritate a condiţiilor de locuit (insecuritate a închirierii, evacuare sau violenţă domestică – “living in insecure housing”);

4. condiţii inadecvate de locuit (locuinţe neconvenţionale, improprii sau suprapopulate – “living in inadequate housing”).
La nivelul UE, nu există o definiţie funcţională comună a persoanelor fără adăpost; definiţia variază mult de la un stat membru la altul. Fenomenul persoanelor fără adăpost (homelessness) este un proces complex şi dinamic, cu traiectorii care au diferite căi de intrare şi de ieşire, pentru diferiţi indivizi sau diferite grupuri
.

În cadrul Uniunii Europene, persoanele fără adăpost au reprezentat şi reprezintă un domeniu prioritar de acţiune.  Prin intermediul Strategiei UE privind protecţia socială şi incluziunea socială (“Metoda deschisă de coordonare în domeniul social”), Uniunea Europeană coordonează şi încurajează măsurile naţionale şi dezvoltarea de politici pentru combaterea sărăciei şi excluziunii sociale
.

În Rezoluţia din 14 septembrie 2011 referitoare la o strategie a UE privind persoanele fără adăpost, Parlamentul European “îndeamnă statele membre să facă progrese în ce priveşte obiectivul de soluţionare a problemei persoanelor fără adăpost care trăiesc pe stradă, până în 2015” şi solicită “dezvoltarea unei strategii UE ambiţioase, integrate şi susţinută de strategii naţionale şi regionale, cu obiectivul pe termen lung al soluţionării problemei lipsei de adăpost, în cadrul mai larg al incluziunii sociale”.

Lucrarea prezintă prevederi legale şi programe/strategii naţionale din state membre UE referitoare la combaterea şi prevenirea fenomenului persoanelor fără adăpost.

I. FENOMENUL PERSOANELOR FĂRĂ ADĂPOST ÎN CONTEXTUL POLITICII EUROPENE
1. Strategia de incluziune şi protecţie socială a Uniunii Europene. Strategia “Europa  2020”
Fenomenul persoanelor fără adăpost reprezinta una dintre problemele cele mai importante cu care se confruntă Strategia de incluziune şi protecţie socială a Uniunii Europene.

Potrivit statisticilor Eurostat
, în anul 2009, 30 de milioane de cetăţeni europeni erau afectaţi de lipsa locuinţei, de spaţiu de locuit insuficient şi de condiţii precare de locuit. În anul 2011, 6% din populaţia Uniunii Europene se afla într-o situaţie de dezavantaj sever în ce priveşte locuinţa.
Cauzele prevalenţei relativ ridicate a persoanelor fără adăpost din Uniunea Europeană sunt legate de un complex de factori structurali, instituţionali, relaţionali şi personali. Factorii structurali sunt factorii cel mai dificil de gestionat şi conduc la afectarea celei mai mari proporţii a populaţiei. Astfel, schimbările economice au ca rezultat locuri de muncă prost plătite, nesigure şi cu beneficii reduse; problemele economice stau la baza declinului sistemului de servicii sociale; schimbările demografice conduc la structuri familiale destabilizate, la creşterea numărului de femei şi de persoane vârstnice în rândul populaţiei sărace; mişcările de pe piaţa imobiliară au ca efect reducerea sectorului de locuinţe sociale, creşterea costurilor de locuire şi presiuni în sectorul închirierii, ca urmare a gentrificării şi a suburbanizării. Alţi factori legaţi de caracteristicile fenomenului persoanelor fără adăpost din Uniunea Europeană sunt reprezentaţi de mobilitatea internă a populaţiei şi de migraţia de provenienţă externă (cu fluxuri de populaţie provenind îndeosebi din ţările subdezvoltate).
Comisia Europeană sprijină şi completează politicile statelor membre în domeniile protecţiei sociale şi incluziunii sociale.
Strategia „Europa 2020” pentru creştere inteligentă, durabilă şi favorabilă incluziunii a stabilit obiective care urmăresc scoaterea din sărăcie şi din situaţia de excluziune sociale a cel puţin 20 de milioane şi creşterea ratei de ocupare a forţei de muncă la 75% pentru populaţia cu vârsta cuprinsă între 20-64 de ani. Iniţiativele emblematice ale acestei strategii, inclusiv Platforma europeană de combatere a sărăciei şi excluziunii sociale şi Agenda pentru noi competenţe şi locuri de muncă, sprijină eforturile îndreptate spre realizarea acestor obiective.

Prin intermediul Pachetului privind investiţiile sociale, Comisia oferă statelor membre orientări în ce priveşte modernizarea sistemelor de protecţie socială şi investiţia socială de-a lungul vieţii. 
Pachetul de măsuri vine în completarea următoarelor iniţiative:

- Pachetul privind ocuparea forţei de muncă (care stabileşte calea de urmat pentru o redresare economică generatoare de locuri de muncă);

- Cartea albă privind pensiile (strategie pentru garantarea unor pensii adecvate, sustenabile şi sigure);

- Pachetul privind ocuparea forţei de muncă în rândul tinerilor (care abordează în special situaţia tinerilor).

Cadrul politic. Semestrul european stabileşte cadrul necesar pentru orientarea şi monitorizarea reformelor economice şi sociale implementate în statele membre pentru atingerea obiectivelor Strategiei „Europa 2020”. Problemele şi soluţiile propuse sunt incluse în recomandările adresate fiecărui stat membru.
Întrucât politicile sociale sunt parte integrantă a Strategiei „Europa 2020”, Comisia sprijină şi eforturile statelor membre menite să abordeze problemele sociale prin acţiunile prevăzute de Platforma europeană de combatere a sărăciei şi excluziunii sociale şi de Pachetul de măsuri privind investiţiile sociale, precum şi prin fonduri UE, în special prin Fondul Social European.

Cooperarea politică. Comisia Europeană cooperează cu statele membre prin intermediul Comitetului pentru protecţie socială, folosind metoda deschisă de coordonare (MDC), în domenii precum incluziunea socială, sănătatea, îngrijirile pe termen lung şi pensiile (MDC în domeniul social).
Metoda deschisă de coordonare în domeniul social este un proces voluntar de cooperare politică, bazat pe stabilirea unor obiective comune şi evaluarea progreselor înregistrate prin utilizarea unor indicatori comuni. Acest proces implică şi colaborarea strânsă cu părţile interesate, inclusiv cu partenerii sociali şi societatea civilă.

2. Programele naţionale de reformă din 2012 şi obiectivul reducerii sărăciei prevăzut în Strategia „Europa 2020”

Pentru prima oară, Uniunea Europeană şi-a stabilit obiectivul reducerii sărăciei cu minimum 20 milioane de persoane până în anul 2020. Acest obiectiv, alături de alte obiective sociale din domeniul locurilor de muncă, al educaţiei şi formării, este destinat asigurării unei abordări economice şi sociale echilibrate. 
Obiectivul reducerii gradului de sărăcie este unul din cele 5 obiective-cheie stabilite în anul 2010 ca parte a strategiei economice şi de creare de locuri de muncă a Uniunii Europene. Strategia, a cărei implementare este raportată prin intermediul programelor naţionale anuale de reformă, are la bază următoarele 10 linii directoare: asigurarea calităţii şi durabilităţii finanţării publice; reducerea dezechilibrelor macroeconomice; reducerea dezechilibrelor în zona euro; optimizarea sprijinului acordat cercetării, dezvoltării şi inovării; îmbunătăţirea eficienţei resurselor şi reducerea gazelor cu efect de seră; îmbunătăţirea mediului de afaceri şi modernizarea bazei industriale; creşterea participării pe piaţa muncii şi reducerea şomajului; dezvoltarea forţei de muncă calificate care să răspundă nevoilor pieţei muncii; îmbunătăţirea sistemului de educaţie şi formare la toate nivelurile şi creşterea participării la educaţia terţiară; promovarea incluziunii sociale şi combaterea sărăciei.
Obiectivele/măsurile naţionale elaborate pentru promovarea incluziunii sociale şi combaterea sărăciei trebuie să ia în considerare adâncirea crizei economice şi reducerea bugetelor pentru multe domenii, inclusiv pentru cel al serviciilor şi beneficiilor sociale.

Impactul social al crizei economice actuale are o dimensiune considerabilă. Urmare a  amplificării fenomenului persoanelor fără adăpost şi al creşterii vulnerabilităţii acestora, peste jumătate din guvernele naţionale din UE au decis să iniţieze măsuri clare prevăzute în programele naţionale de reformă din 2012: Belgia, Bulgaria, Cehia, Finlanda, Franţa, Grecia, Ungaria, Irlanda, Lituania, Luxemburg, Malta, Olanda, Polonia, România, Slovenia, Spania, Suedia şi Marea Britanie. Aceste state se concentrează atât asupra persoanelor afectate sever de excluziune, cât şi asupra tinerilor, persoanelor cu studii, familiilor şi migranţilor care se confruntă cu lipsa unei locuinţe. Aceste noi categorii de persoane fără adăpost pun o presiune suplimentară pe serviciile sociale existente, fapt ce a condus la sporirea investiţiilor sociale ale statelor membre. 

Tendinţă este reflectată în rezoluţia adoptată de Parlamentul European în septembrie 2011, prin care se solicită o strategie integrată a UE, susținută de strategiile naționale și regionale, având ca obiectiv pe termen lung eradicarea fenomenului persoanelor fără adăpost. 
În programele naționale de reformă pentru 2012 și 2013, jumătate din statele membre au raportat investiții sociale direcționate soluţionării problemei persoanelor fără adăpost.
În programele naţionale de reformă:

- 12 state au evidenţiat explicit măsurile destinate combaterii fenomenului persoanelor fără adăpost: Belgia, Bulgaria, Cehia, Franţa, Finlanda, Ungaria, Grecia, Luxemburg, Polonia, Slovenia, Suedia, Marea Britanie;

- alte state au evidenţiat măsurile cu impact direct asupra persoanelor fără adăpost: măsuri pentru asigurarea de locuinţe şi politicile urbane - Lituania, Malta, România, Spania; măsuri pentru combaterea excluziunii grupurilor vulnerabile - Danemarca, Irlanda; măsuri pentru îmbunătăţirea calităţii serviciilor sociale - Cehia, România, Slovacia; măsuri pentru combaterea şomajului pe termen lung - Austria, Estonia, Germania;

- unele state nu menţionează explicit măsurile pentru combaterea fenomenului persoanelor fără adăpost, dar desfăşoară acţiuni ferme în acest sens - Danemarca, Irlanda, Italia, Olanda şi Portugalia; acestea participă activ la schimburile europene asupra unor aspecte ale politicilor din domeniul persoanelor fără adăpost (cercetare şi informaţii, definiţii, grupuri-ţintă, experimente politico-sociale, finanţare).
3. Unele măsuri cu impact direct asupra fenomenului persoanelor fără adăpost prevăzute în programele naţionale de reformă ale statelor membre UE (2012)

Austria. În scopul reducerii sărăciei şi a excluziunii sociale, se implementează măsura destinată combaterii şomajului pe termen lung prin îmbunătăţirea participării la piaţa muncii a grupurilor de persoane active care prezintă risc de sărăcie şi excluziune. Mai multe măsuri în domeniu sunt implementate în cadrul programului operativ “Fondul european social pentru locuri de muncă”.
Belgia. În programul naţional de reformă sunt menţionate 4 priorităţi de promovare a incluziunii sociale: garantarea protecţiei sociale a populaţiei; combaterea sărăciei în rândul copiilor; incluziunea activă a persoanelor excluse de pe piaţa muncii; eliminarea locuinţelor neadecvate şi combaterea fenomenului persoanelor fără adăpost. 
În ce priveşte eliminarea locuinţelor neadecvate şi combaterea fenomenului persoanelor fără adăpost, Guvernul federal are în vedere încheierea un acord de colaborare în domeniu cu entităţile federate. Acordul delimitează sarcinile şi responsabilităţile de la fiecare nivel de competenţă. 
Comunităţile şi regiunile fac investiţii pentru prevenirea evacuărilor din locuinţe. Astfel:
- Flandra a elaborat un program de orientare în domeniul locuinţelor, pentru identificarea tuturor problemelor legate de evacuarea din locuinţe şi alocarea accelerată de locuinţe sociale persoanelor fără adăpost; subvenţionarea de proiecte intermunicipale în domeniul politicii pentru locuinţe; încurajarea închirierii de locuinţe (prin extinderea subvenţiei pentru chirie) şi subvenţionarea costurilor pentru energie;
- Regiunea Bruxelles-Capitală face investiţii pentru: prevenirea evacuărilor din locuinţe în cazul inexistenţei unei alternative de locuit; întărirea sprijinului acordat chiriaşilor şi grupurilor vulnerabile; dezvoltarea de servicii sociale suplimentare destinate persoanelor defavorizate şi grupurilor vulnerabile;
- în Valonia, au fost organizate consultări între partenerii publici şi privaţi având ca temă organizarea finanţării structurale a adăposturilor de noapte până în 2014.
Bulgaria. S-a dezvoltat metodologia de stabilire a conţinutului conceptului de “lucrători săraci”, s-a întocmit o bază de date statistice privind fenomenul persoanelor fără adăpost şi dimensiunea acestuia şi s-a elaborat strategia generală a combatere a acestui fenomen. 
O măsură-cheie pentru reducerea sărăciei şi a excluziunii sociale o constituie crearea unui sistem de servicii integrate în domeniul social, al sănătăţii şi educaţiei pentru persoanele fără adăpost.

Se are în vedere creşterea numărului de centre de plasament temporar (în 2011, erau 10 astfel de centre, cu o capacitate de 613 locuri). 
Cehia. O măsură-cheie o constituie continuarea reformelor destinate promovării accesibilităţii serviciilor sociale printr-un management efectiv şi transparent al mediului, prin înfiinţarea de reţele interconectate, prin repartizarea şi monitorizarea subvenţiilor publice pentru serviciile sociale.

Se acordă un sprijin sporit organizaţiilor non-profit pentru eficientizarea intervenţiei sociale în domeniul locuinţelor.
Danemarca. Strategia naţională privind persoanele fără adăpost pentru perioada 2009-2013 a inclus principiul “asigurării mai întâi a unei locuinţe”, conform căruia accesul la o locuinţă permanentă subvenţionată precede alte intervenţii.
Una dintre cele mai importante iniţiative în domeniu o reprezintă acordul privind implementarea ratei de ajustare. Potrivit acordului, în perioada 2012-2015, cca 3,6 miliarde coroane sunt alocate pentru un  număr de 90 de iniţiative destinate îmbunătăţirii condiţiilor de viaţă ale grupurilor vulnerabile şi social dezavantajate, etc. 
Domeniile strategice includ eforturi pentru asigurarea de locuri de muncă, iniţiative destinate sprijinirii copiilor şi tinerilor dezavantajaţi social şi îmbunătăţirii integrării acestora. 
În domeniul sănătăţii, acordul privind rata de ajustare prevede că, în aceiaşi perioadă, se va aloca suma totală de 1 miliard de coroane pentru îmbunătăţirea sistemului psihiatric şi îmbunătăţirea prevenirii şi protecţiei sănătăţii persoanelor din cele mai dezavantajate grupuri sociale.
Estonia. Programul privind locurile de muncă (2012-2013) a inclus măsuri pentru combaterea şomajului de lungă durată, precum şi pentru instituirea de noi servicii pe piaţa muncii destinate depăşirii obstacolelor în accesarea unui loc de muncă (de exemplu, pentru şomerii de lungă durată/şomerii cu probleme sociale se organizează cursuri de calificare profesională gratuite pe o perioadă de până la 6 luni).  
Finlanda. Strategia în domeniu are ca obiectiv central reducerea cu 150.000 a numărului de persoane cu risc de sărăcie şi excluziune socială. Inegalităţile dintre zonele rezidenţiale se vor reduce printr-un număr de programe lansate de Guvern: programul de reformă în domeniul locuinţelor completat la începutul anului 2012; dezvoltarea programului pentru locuinţe pentru persoanele vârstnice; programul de reducere pe termen lung a fenomenului persoanelor fără adăpost; un program de parteneriat între zona metropolitană şi guvernul central, între oraşe şi actori-cheie. 
Franţa. În anul 2011, numeroase unităţi de locuit din rezerva de case pentru închiriat subvenţionate şi o parte din unităţile de locuit rezervate din fondurile angajatorilor au fost constituite ca unităţi individuale pentru persoane provenite din adăposturi şi pentru familiile cu drept legal de locuire.
Se depun eforturi pentru creşterea eficienţei structurilor de locuit existente; în acest scop, în anul 2011, Agenţiei Naţionale pentru Locuinţe i-au fost alocate 20 de milioane de euro.
Pentru analiza riscului de sărăcie ca efect al creşterii costurilor la energie, în anul 2011, s-a înfiinţat un observator al sărăciei provocată de costurile pentru energie. Obiectivele acestuia sunt: colectarea de date statistice; analiza situaţiei materiale din gospodării; depistarea fenomenului de sărăcie în sectorul de locuit public şi privat. Recent, s-a instituit un sistem automat de solicitare a subvenţiei pentru gaz şi electricitate pentru persoanele cu venituri foarte mici.
Germania. Întrucât şomajul pe termen lung este un factor determinant de risc, sărăcie şi excluziune, Guvernul federal şi-a definit obiectivul cantitativ pe baza numărului de persoane din locuinţe care sunt afectate de şomajul de lungă durată. Până în 2020, numărul şomerilor pe termen lung (de peste un an) urmează a fi redus cu 20%. 
Grecia. Măsurile avute în vedere vizează:
- stabilirea unui grup de lucru interministerial care să se ocupe de problema persoanelor fără adăpost;
- instituirea “unei reţele de siguranţă socială” destinată combaterii excluziunii sociale şi facilitării accesului la serviciile de bază (prioritare fiind cele de îngrijire a sănătăţii, cele privind asigurarea locuinţei şi educaţia), îndeosebi în perioada crizei. Acest obiectiv specific nu este cuantificat, dar evidenţiază dorinţa statului de a spori accesul la serviciile de bază în cadrul celui de-al treilea pilon social activ de incluziune. 
Irlanda. În contextul actualei crize economice, Guvernul şi-a stabilit următoarele priorităţi: protecţia celor mai vulnerabile persoane faţă de impactul crizei; reformarea nivelului veniturilor pentru copii şi pentru persoanele apte de muncă; întărirea politicii de activare a sprijinului acordat pentru reîncadrarea în muncă. 
Lituania.  Strategia pentru locuinţe (2004-2020) are ca scop realizarea unor obiective pe termen lung în domeniul locuinţelor şi stabilirea priorităţilor servind ca bază pentru: îmbunătăţirea textelor legale de reglementare a sectorului de locuinţe; pregătirea şi implementarea de programe şi măsuri destinate dezvoltării, renovării şi modernizării sectorului de locuinţe; asistenţă financiară şi socială acordată persoanelor defavorizate.
Luxemburg. Programul naţional de reformă prevede reducerea  cu 6.000 a numărului de persoane aflate în risc de sărăcie sau excluziune socială, până în anul 2020.
În anul 2011, guvernul a lansat o platformă de colaborare formată din reprezentanţi ai ministerelor cu competenţe în domeniu, ai Sindicatului oraşelor din Luxemburg, ai comunelor şi organizaţiilor non-guvernamentale pentru a elabora strategia naţională de combatere a fenomenului persoanelor fără adăpost. Platforma recomandă crearea de centre regionale descentralizate pentru persoanele fără adăpost, care să poată oferi unităţi de locuit (descentralizate şi supravegheate) persoanelor dependente de alcool şi care, în viaţa de zi cu zi, au nevoie de o locuinţă stabilă cu supraveghere de specialitate minimă, precum şi crearea unei instituţii de îngrijire/sanatoriu pentru persoanele fără adăpost care suferă de maladii cronice/ incurabile.
Malta. Autoritatea pentru locuinţe a instituit o schemă conform căreia proprietarii de locuinţe vacante le pot închiria Autorităţii, care, la rândul ei, le subînchiriază, la preţuri subvenţionate, persoanelor/familiilor vulnerabile. Principalul obiectiv al acestei scheme îl reprezintă soluţionarea problemelor de locuit pentru 535 solicitanţi aflaţi pe lista de priorităţi.
Marea Britanie. Guvernul a prevăzut 100.000 milioane lire pentru implementarea Programului privind casele la preţuri accesibile.  Cele aproximativ 70.000 de milioane lire deja alocate au permis reintroducerea în circuit a peste 5.600 proprietăţi nelocuite/părăsite. 
Pentru strategia în domeniul locuinţelor, Guvernul a angajat alte 50 milioane lire destinate combaterii concentrării de locuinţe cu calitate scăzută şi a locuinţelor neocupate din zone nesolicitate.
Strategia Guvernului pentru justiţie socială (martie 2012) conţine angajamentul Guvernului de a oferi sprijin şi instrumente de îmbunătăţire a calităţii vieţii persoanelor/familiilor defavorizate. Strategia nu se concentrează pe creşteri ale veniturilor care să permită depăşirea pragului de sărăcie, ci are o abordare mult mai largă, explorând modalităţile de combatere a cauzelor sărăciei şi de promovare a schimbărilor reale şi susţinute în vieţile oamenilor. În centrul politicii guvernamentale, strategia plasează principiul intervenţiei timpurii şi stabileşte viziunea unei societăţi care oferă o a doua şansă; în acest fel, în momentul apariţiei problemelor, sprijinul este deja disponibil, fiind concentrat pe recuperare şi independenţă.

Polonia. Programul naţional de reformă conţine măsuri referitoare la:
- continuarea programului de locuinţe sociale şi comunale şi construirea de apartamente, adăposturi pentru noapte şi case pentru persoanele fără adăpost; modificarea şi continuarea programului de locuinţe sociale; managementul durabil al resurselor de locuinţe sociale;
- instituirea de forme active de combatere a excluziunii sociale, dezvoltarea sectorului economiei sociale, stabilirea infrastructurii de sprijin pentru entităţile economiei sociale în dimensiunea sistemică, instituţională, legală, financiară şi educaţională.
Slovacia. Măsurile în materie cuprinse în programul naţional de reformă vizează:

-  sprijinirea grupurilor sociale excluse. Fondul de dezvoltare socială implementează un proiect naţional destinat activităţii sociale din municipii, având ca scop promovarea incluziunii sociale prin îmbunătăţirea accesului la, a calităţii şi eficienţei serviciilor sociale pentru persoanele cu risc de excluziune socială/deja  excluse, prin sporirea şanselor de accesare a locurilor de muncă;

- în ianuarie 2012, Guvernul a adoptat strategia pentru integrarea romilor (până în anul 2020);
- în anul 2011, Guvernul a aprobat proiectul de strategie privind dezinstituţionalizarea sistemului de servicii sociale şi de îngrijire, destinat înlocuirii izolării instituţionale şi segregării persoanelor din instituţiile specializate cu modelul alternativ al unei reţele de cooperare şi servicii sociale integrate în cadrul comunităţilor locale. 
Slovenia. Una din măsurile cu impact social mare constă în promovarea acţiunilor de identificare de locuri de muncă pentru persoanele asistate social (persoane cu tulburări mentale, foste persoane dependente de alcool/droguri cu probleme de sănătate, foşti prizonieri, persoane fără adăpost şi grupuri similare de persoane vulnerabile), prin intermediul proiectelor de antreprenoriat social. 
Spania. Planul de stat pentru regenerare urbană şi închiriere (2013-2016), inclus în Planul pentru infrastructură, transport şi locuinţe (2012-2024) este fundamentat pe următoarele principii: definirea planului de locuinţe sociale pentru închiriere sau cumpărare; încurajarea închirierii ca principal instrument de acces la o locuinţă pentru persoanele cu resurse scăzute.
Anumite categorii ale populaţiei – persoanele cu dezabilităţi şi persoanele fără resurse materiale – vor beneficia de politici concrete şi specifice, îndeosebi în domeniul locuinţelor, al educaţiei, al formării şi al angajării.
Planul de stat pentru locuinţe şi reabilitare pentru perioada 2009-2012 a reprezentat un instrument principal de facilitare a accesului la locuinţe (atât în proprietate cât şi prin închiriere) al persoanelor cu venituri mici, asigurând subvenţionarea împrumuturilor ipotecare şi a chiriilor. Planul a inclus unele grupuri prioritare pentru acordarea ajutorului pentru o locuinţă: persoane dependente de alcool/droguri sau cu dizabilităţi; persoane de peste 65 de ani; femei victime ale violenţei domestice. De asemenea, planul include acţiuni specifice de sprijinire a acestor grupuri (de exemplu, crearea de adăposturi) şi de eradicare a locuinţelor aflate sub standarde. 

O altă măsură vizează promovarea regenerării vecinătăţilor degradate/vulnerabile şi îmbunătăţirea condiţiilor de viaţă, a siguranţei, accesului şi eficienţei energetice a locuinţelor. În anul 2010, a fost redusă taxa pe valoarea adăugată pentru majoritatea activităţilor de reabilitare şi s-a introdus diminuarea impozitului pe venit. 

Suedia. Autorităţile municipale răspund de măsurile privind oferirea de adăpost şi sprijinirea persoanelor cu probleme sociale. Guvernul a desemnat un coordonator pentru persoanele fără adăpost care să sprijine activitatea acestor autorităţi, îndeosebi în ce priveşte prevenirea evacuării din locuinţe. 
Problemele complexe cu care se confruntă persoanele defavorizate necesită măsuri de reabilitare coordonate iniţiate de serviciile sociale, din domeniul sănătăţii şi al sistemului de îngrijire medicală.

Ungaria. Una din cele mai importante măsuri incluse în programul naţional de reformă o constituie modernizarea reşedinţelor sociale şi a caselor de îngrijire a sănătăţii destinate persoanelor cu dizabilităţi, pacienţilor cu probleme psihice, persoanelor dependente (de alcool, droguri) şi persoanelor fără adăpost.
II. LEGISLAŢIE ŞI PROGRAME/STRATEGII  NAŢIONALE  REFERITOARE LA COMBATEREA FENOMENULUI PERSOANELOR FĂRĂ ADĂPOST ÎN STATE MEMBRE UE
AUSTRIA

▪ Nu există o strategie naţională referitoare la persoanele fără adăpost. Soluţionarea problemelor legate de fenomenul persoanelor fără adăpost intră în competenţa autorităţilor regionale, municipale, locale.
Austria este un stat federal în care cele 9 provincii au competenţe extinse, având dreptul de a adopta legislaţie regională proprie în anumite domenii; printre acestea se află şi legile regionale privind protecţia socială  care acoperă şi protecţia socială a persoanelor fără adăpost. 
De exemplu, oraşul Viena oferă persoanelor defavorizate/fără adăpost o gamă largă de instrumente de sprijin şi posibilităţi de locuit prin care, anual, aproximativ 8.000 de persoane fără adăpost devin persoane independente reintegrate, obţinând un apartament sau o altă formă de locuinţă permanentă corespunzătoare. Combaterea fenomenului persoanelor fără adăpost se realizează printr-un lanţ integrat de servicii sociale, începând cu serviciile oferite pe stradă, trecând la oferirea unui adăpost de tranziţie şi ulterior a unei locuinţe permanente
În anul 2011, Fondul social vienez, desemnat de Oraşul Viena, a elaborat, în colaborare cu o organizaţie având ca scop protejarea persoanelor fără domiciliu din Viena, un Cadru de gestionare a calităţii în dispozitivele Programului vienez de ajutor social. Cadrul conţine 15 norme şi criterii de calitate a acţiunilor întreprinse care vizează 3 dimensiuni ale calităţii serviciilor sociale: calitatea structurală (concepţie, gestiunea calităţii, gestiunea resurselor umane, descrierea funcţiilor, condiţiile structurale, activitatea voluntară); calitatea procesului (procesul de primire şi de sprijin în dispozitiv, procesul de ieşire din cadrul de sprijin, documentare, comunicare internă, participarea utilizatorilor, colaborarea cu dispozitive externe, contractul de utilizare şi obiectivele de sprijinire); calitatea rezultatelor (gestionarea recursurilor, eficienţa în realizarea obiectivelor).
BELGIA
Dreptul la o locuinţă decentă este consacrat constituţional. Potrivit art.23 din Constituţie, orice persoană are dreptul la o viaţă conformă demnităţii umane. (…). Aceste drepturi includ îndeosebi dreptul la asigurare socială, dreptul la protecţia sănătăţii şi dreptul la ajutor social, medical şi juridic.
La nivel federal
▪ Legea din 2 aprilie 1965 privind susţinerea ajutoarelor acordate de centrele publice de ajutor social 
 conferă centrului public de ajutor social din comuna în care persoana în cauză îşi are reşedinţa, competenţa de a atribui un ajutor social unei persoane fără adăpost (art.2, paragraf 7).
Centrele publice de acţiune socială acordă o primă de instalare persoanei care şi-a pierdut statutul de persoană fără adăpost pentru a ocupa o locuinţă care îi serveşte ca reşedinţă principală (art.57 bis).

▪ Legea organică din 8 iulie 1976 privind centrele publice de acţiune socială 
 prevede că misiunea unui centru public de acţiune socială constă în asigurarea ajutorului datorat de comunitate persoanelor şi familiilor aflate în nevoie (art.57). 
În cadrul acestor centre, persoanele fără adăpost pot obţine: o primă de instalare în locuinţă; un venit de integrare; sprijin medical pentru situaţii de urgenţă; sprijin social de urgenţă; sprijin social ordinar.
Finanţarea centrelor publice de acţiune socială este o problemă extrem de complexă; fondurile financiare provin atât de la nivel federal, cât şi regional şi comunal, precum şi din veniturile obţinute din patrimoniul propriu al acestora sau din retribuirea anumitor servicii prestate.

Potrivit art.28, preşedintele centrului public de acţiune socială are obligaţia de a acorda ajutorul necesar solicitat de o persoană fără adăpost. În primă instanţă, centrele acordă serviciile de bază acordate tuturor solicitanţilor de ajutor social: dreptul la integrare socială; sprijin în medierea datoriilor, în urmărirea/gestiunea bugetară; sprijin pentru găsirea unei locuinţe; sprijin administrativ (înscrierea în registrul naţional al persoanelor fizice, înscrierea în evidenţele fondurilor mutuale, la Oficiul naţional al forţelor de muncă) etc.

Prima de instalare pentru o persoană fără adăpost. Orice persoană fără adăpost care: are un venit de înlocuire suportat de asigurările sociale/o indemnizaţie alocată de sistemul de ajutor social; un venit inferior sumei venitului de integrare majorat cu 10% şi care este de acord să se mute într-o locuinţă, poate solicita centrului public de acţiune socială, o singură dată, alocarea unei prime de instalare. Pe baza unei situaţii în materie prezentată lunar, statul rambursează în totalitate contravaloarea primelor de integrare acordate. 
Atribuirea unei adrese de referinţă persoanelor fără adăpost. Afilierea administrativă permite stabilirea/păstrarea dreptului de a beneficia de diferite indemnizaţii sociale.  
Sprijin financiar sub forma venitului de integrare/ajutorului social/ajutorului financiar complementar. Persoanelor care au primit o locuinţă socială (şi care au beneficiat până la primirea locuinţei de un venit de integrare în calitate de co-locatar) li se acordă un venit de integrare în calitate de subiect al unui proiect individualizat de integrare socială.

Ajutor pentru situaţii medicale de urgenţă. Centrele publice de acţiune sociale au obligaţia de a suporta cheltuielile medicale sau factura pentru spitalizare (aplicabilă îndeosebi străinilor fără reşedinţă legală pe teritoriul Belgiei).

▪ Legea din 12 ianuarie 1993 privind programul de urgenţă pentru o societate mai solidară 
 (aşa-numita „Lege Onkelinx”) instituie dreptul oricărui primar de a dispune, după somarea proprietarului în cauză, rechiziţionarea oricărui imobil abandonat de cel puţin 6 luni şi atribuirea acestuia persoanelor fără adăpost. Decretul regal din 6 decembrie 1993 de reglementare a dreptului de rechiziţionare a imobilelor abandonate prevăzut la art.134-bis din noua lege comunală conţine dispoziţii de aplicare a dispoziţiilor legii din 1993 referitoare la rechiziţionarea imobilelor abandonate.

Potrivit art.27 din legea din 1993, dreptul de rechiziţionare poate fi exercitat în termen de 6 luni de la data somării, de către primar, a proprietarului şi cu acordarea unei despăgubiri corecte. Primarul are obligaţia de a efectua inventarul clădirilor abandonate din comună. Preşedintele centrului public de acţiune socială poate solicita primarului rechiziţionarea anumitor imobile pentru a servi drept locuinţă persoanelor fără adăpost
▪ La 30 noiembrie 1998, a fost adoptată aşa-zisa “lege privind umanizarea evacuărilor din locuinţe”
. În prezent, dispoziţiile acestei legi sunt inserate în Codul judiciar
 (Capitolul XV-bis, articolele 1344-bis -1344 -7)

Legea a instituit 3 noi măsuri menite “să umanizeze” procedura de evacuare din locuinţă a unei persoane: informarea prealabilă a centrului public de acţiune socială; respectarea unui termen de o lună între data notificării hotărârii de evacuare şi data punerii în aplicare a acesteia; preluarea şi conservarea de către administraţia comunală a bunurilor materiale ale locatarului expulzat.

▪ Legea din 2002 privind dreptul la integrare socială 
 este rezultatul procesului legislativ care a debutat cu adoptarea „Legii Onkelinx” Legea a introdus obligaţia tinerilor sub 25 de ani de a încheia cu centrul public de acţiune socială un contract referitor la un proiect individualizat de integrare socială.
▪ Decretul regal din 21 septembrie 2004 privind acordarea unei prime de instalare de către centrul public de acţiune socială anumitor persoane care pierd calitatea de persoane fără adăpost. Potrivit art.2, centrele publice pot acorda sprijin financiar/material complementar constând în: alocaţii pentru întreţinerea locuinţei, pentru haine, pentru suportarea cheltuielilor de şcolarizare ale copiilor etc. 

▪ Noua legea comunală din 2012 
 prevede dreptul primarului de a dispune, la cererea motivată a preşedintelui consiliului pentru ajutor social,  rechiziţionarea oricărui imobil abandonat de mai mult de 6 luni, pentru a-l pune la dispoziţia persoanelor fără adăpost (art.134-bis). Dreptul de rechiziţionare poate fi exercitat în termen de 6 luni de la data avertismentului trimis de primar proprietarului, fiind însoţit de acordarea unei despăgubiri corecte.
Regele defineşte, prin decret deliberat în Consiliul de Miniştri, limitele, condiţiile şi modalităţile de exercitare a dreptului de rechiziţionare. Decretul fixează, de asemenea, procedura, durata de ocupare, modalităţile de avertizare a proprietarului şi posibilităţile de opunere la rechiziţie, precum şi modalităţile de calcul ale despăgubirii.
La nivel regional (exemplu)
În Regiunea Flamandă, protecţia socială generală este guvernată de legislaţia regională din domeniul protecţiei sociale.
Numeroase centre publice de acţiune socială au încheiat contracte de cooperare cu centrele locale de ajutor social general în domeniul cazării persoanelor fără adăpost în centre de primire de zi/noapte. De cele mai multe ori, organizarea oferirii de adăpost intră în competenţa centrelor de ajutor social general/al altor instituţii finanţate sau nu de centrele locale publice de acţiune socială pentru prestarea acestor servicii. 

În Regiunea Flamandă, există 25 centre regionale pentru protecţie socială generală; în majoritate, aceste centre prestează servicii destinate sprijinirii persoanelor fără adăpost (adăpost în locuinţe de tranzit, în centre de zi, adăpost pe durata iernii, locuinţe de criză etc.).
Reglementările regionale stabilesc normele minimale imperative care guvernează activitatea centrelor de acţiune socială generală, în care sunt incluse şi serviciile de sprijin pentru persoanele fără domiciliu. Responsabilitatea de urmărire şi control al punerii în practică a acestor norme revine Ministerului flamand pentru problemele sociale, precum şi municipalităţilor. 

Un rol important în ce priveşte combaterea fenomenului persoanelor fără adăpost îl au organizaţiile non-guvernamentale, ca parte integrantă a sectorului de protecţie socială generală. Obiectivul principal al acestor organizaţii constă în sprijinirea familiilor, minorilor, victimelor infracţiunilor, contravenienţilor, persoanelor fără adăpost şi persoanelor defavorizate. 
Pentru persoanele fără adăpost, serviciile constau în:
- îngrijire rezidenţială: îngrijire integrală rezidenţială, îngrijire integrală rezidenţială pentru persoanele tinere fără adăpost, îngrijire integrală rezidenţială pentru victimele violenţei domestice, îngrijire pentru copii ai căror părinţi nu au adăpost;

- îngrijire ambulatorie: îngrijire pe timpul zilei, servicii de prevenire a evacuării din locuinţă.

Aceste organizaţii sunt finanţate de Guvernul flamand; fiecare dintre acestea primeşte un buget pe care îl foloseşte în funcţie de necesităţi. 

Pentru construirea sau renovarea centrelor de primire a persoanelor fără adăpost există un sistem specific de finanţare, conform căruia Guvernul flamand suportă 60% din costurile de construcţie/renovare.

CEHIA

services sociaux

▪ Nu există o lege specială referitoare la protecţia persoanelor fără adăpost. Protecţia acestora (financiară şi socială) este reglementată de legile generale din domeniul protecţiei sociale.
Legea nr.111/2006 privind sprijinul acordat persoanelor afectate de sărăcie prevede posibilitatea acordării unui ajutor financiar unei persoane fără adăpost dacă: se confruntă cu dificultăţi materiale majore; are un venit mic; nu îşi poate cîştiga existenţa din cauza vârstei înaintate, a stării de sănătate etc. Cu îndeplinirea condiţiilor prevăzute de lege, o persoană fără adăpost poate obţine o indemnizaţie lunară de întreţinere (pentru achiziţionarea de alimente, îmbrăcăminte, produse pentru igiena personală etc.). 
Legea nr.108/2006 privind serviciile sociale (legea generală).
Serviciile sociale prestate în favoarea persoanelor fără adăpost sunt integrate în cadrul general al serviciilor sociale. Astfel, persoanele fără adăpost pot folosi următoarele servicii sociale:
- cazare în centrele de zi destinate persoanelor cu venituri foarte mici;

- cazare în adăposturi de noapte (servicii ambulatorii care permit şederea peste noapte şi oferă condiţii pentru asigurarea igienei personale);

- folosirea de locuinţe temporare (pentru persoanele aflate într-o situaţie socială defavorizată ca urmare a pierderii locuinţei);

- folosirea de locuinţe de tranzit pentru persoanele tinere (în general de până la 26 de ani), care au ieşit din închisoare sau din alte instituţii (de exemplu, din case de copii, la împlinirea vârstei majoratului);

- primirea de ajutor temporar de criză (pentru persoanele a căror sănătate/viaţă este în pericol şi care nu îşi pot rezolva dificultăţile fără a beneficia de sprijin).
Metodele de prestare a serviciilor sociale au ca obiective:

- protecţia drepturilor omului;

- negocieri cu solicitanţii de servicii sociale;

- încheierea unui contract de prestare a serviciilor sociale;

- planificarea individuală a serviciului social;

- documentarea prestării serviciilor sociale;

- soluţionarea plângerilor depuse referitoare la calitatea sau modul de prestare a serviciilor sociale;

- asigurarea cu personal a serviciilor sociale;

- perfecţionarea profesională a personalului;

- implementarea şi disponibilizarea serviciilor sociale propuse;

- furnizarea de informaţii privind serviciile sociale;
- respectarea cadrului legal şi a condiţiilor pentru prestarea de servicii sociale;

- îmbunătăţirea calităţii serviciilor sociale.

Toate serviciile sociale, inclusiv serviciile prestate, în condiţiile legii, în favoarea persoanelor fără adăpost sunt înregistrate în registrul central al serviciilor sociale (existent în formă tipărită şi electronică). Forma electronică a registrului permite identificarea diferitelor tipuri de servicii sociale, în funcţie de criteriile stabilite.

Pentru a veni în sprijinul persoanelor defavorizate/persoanelor care prezintă risc de excluziune socială/persoanelor excluse social, Ministerul Muncii şi Problemelor Sociale, Federaţia naţională a adăposturilor din Cehia au publicat baze de date cuprinzînd serviciile sociale de care acestea pot beneficia.
Un rol important în prestarea serviciilor sociale pentru persoanele fără adăpost îl au municipalităţile, asociaţiile civice, organizaţiile religioase, organizaţiile caritabile.
Sursele de finanţare a serviciilor prestate pentru persoanele fără adăpost sunt: subvenţiile publice; finanţarea regională; subvenţii acordate municipalităţilor; fondurile europene structurale; granturi acordate fundaţiilor; suportarea cheltuielilor legate de folosirea locuinţei; donaţii; alte surse private.
Fondurile sunt redistribuite la cererea prestatorilor de servicii individuale care îndeplinesc condiţiile prevăzute de lege. Resursele financiare ale municipalităţilor şi judeţelor se alocă organizaţiilor care nu dispun de fonduri financiare corespunzătoare, pe baza prezentării obligatorii a documentelor prevăzute de lege  (de exemplu, planul unei comunităţi rurale, planul strategic de dezvoltare regională etc.).

Subvenţiile se alocă pentru unul sau mai mulţi ani. 

CIPRU
Nu există o strategie specifică privind protecţia persoanelor fără adăpost. 

Legea din 2006 privind asistenţa şi serviciile publice prevede – pentru cetăţenii cu venituri şi resurse financiare insuficiente pentru asigurarea necesităţilor de bază şi/sau speciale – acordarea, în condiţiile legii, a unei indemnizaţii sociale publice, care acoperă cel puţin o parte din suma reprezentând chiria într-o locuinţă potrivită. 
În scopul protecţiei dreptului fiecărei persoane la un standard decent de viaţă, Serviciul pentru asistenţă publică, pentru persoanele vârstnice şi pentru persoanele cu dizabilităţi din cadrul Ministerului Muncii şi Asigurărilor Sociale acordă sprijin financiar şi social grupurilor vulnerabile. 
Legislaţia privind asistenţa publică prevede şi acordarea de stimulente pentru angajatori în scopul încurajării incluziunii sociale şi al reducerii numărului de persoane asistate social. 
De asemenea, serviciile sociale implementează un proiect cofinanţat de Fondul social european şi Guvern, prin intermediul căruia persoanele asistate social beneficiază de cursuri de instruire şi formare, precum şi de plasarea pe piaţa muncii în locuri de muncă subvenţionate.
DANEMARCA

▪ Nu există o lege specială privind fenomenul persoanelor fără adăpost.
Persoanele fără adăpost beneficiază de serviciile sociale care fac obiectul de reglementare al unor legi generale. 
Legea privind serviciile sociale conferă dreptul la servicii sociale tuturor persoanelor având reşedinţa legală pe teritoriul naţional. 

Legea prevede:

- acordarea de consultanţă şi sprijin destinate prevenirii apariţiei problemelor sociale;

- oferirea de servicii sociale generale;

- servicii specifice impuse de deficienţe fizice/mentale sau de probleme sociale speciale (servicii pentru îmbunătăţirea abilităţilor sociale şi personale; servicii pentru îmbunătăţirea standardului de viaţă prin contacte personale; servicii medicale; servicii de îngrijire etc.)
Potrivit art.110 din lege, serviciile destinate persoanelor fără adăpost au ca grup ţintă persoanele cu probleme sociale speciale (nu au sau nu pot locui în propria locuinţă; au nevoie de o casă şi de sprijin activ, de îngrijire şi de ajutor). Obligaţia oferirii unui adăpost temporar revine autorităţilor municipale. 

Autorităţile municipale/locale au obligaţia de a sprijini persoanele care nu au o locuinţă sau care nu îşi pot întreţine locuinţa, prin cazarea acestora în centrele temporare speciale (centre de primire, adăposturi sau centre de criză pentru femei).

O persoană poate fi admisă într-o structură de locuit destinată persoanelor fără adăpost pe baza unei cereri depuse personal sau a unui referat prezentat de autorităţile publice. În general, pentru cazare, se achită o anumită sumă. Pe durata şederii în aceste structuri, persoanele în cauză beneficiază de servicii sociale corelate cu necesităţile individuale; de exemplu, tratament împotriva dependenţei de alcool/droguri; cursuri planificate de formare/educaţie; participare la diverse activităţi culturale, sportive destinate îmbunătăţirii calităţii vieţii şi obţinerii aptitudinilor necesare unui trai independent.

Centrele de criză prestează servicii speciale destinate femeilor victime ale violenţei domestice/ameninţate cu violenţa. Acestea pot beneficia de adăpost în centrele de criză (împreună cu copii, dacă este cazul) pe baza cererii depusă personal sau a referatului depus de autorităţile publice. Aceste femei au dreptul de a solicita neînregistrarea, precum şi dreptul la anonimat.

Legea din 1999 privind locuinţele generale a instituit posibilitatea acordării de sprijin financiar instituţionalizat pentru locuinţe permanente speciale destinate cetăţenilor vulnerabili/marginalizaţi (cu probleme comportamentale, de dependenţă sau cu boli mentale).
Art.149 din lege prevede posibilitatea Ministerului Afacerilor Sociale de a acorda subvenţii pentru dezvoltarea fondului de locuinţe destinate grupurilor marginalizate, precum şi de a stabili regimul juridic pentru aceste locuinţe. 
▪ Strategia naţională privind persoanele fără adăpost a fost iniţiată de Guvern în anul 2008, când au fost alocate 500 milioane de coroane (pentru perioada 2008-2011), pentru reducerea şi eradicarea fenomenului persoanelor fără adăpost. Strategia, implementată în 8 oraşe, a avut următoarele obiective:

- reducerea numărului de persoane fără adăpost;

- identificarea soluţiilor de adăpostire a tinerilor, altele decât centrele de primire;

- limitarea la 3-4 luni a duratei de şedere în centrele de primire;

- soluţionarea problemelor de locuit ale persoanelor fără adăpost înainte ca aceştia să iasă din instituţiile spitaliceşti sau să fie eliberaţi din închisoare. 

▪ Schema privind persoana de sprijin şi de contact a devenit serviciu permanent după reforma legislativă din 2005-2006, în baza art.99 din Legea privind serviciile sociale conform căruia municipalitatea răspunde de acordarea de sprijin şi îngrijire cetăţenilor care prezintă tulburări mentale, persoanelor dependente de droguri/alcool sau cetăţenilor cu probleme sociale speciale care nu au o locuinţă sau nu pot trăi în propria locuinţă. Serviciul persoanelor de sprijin şi de contact – serviciu suplimentar serviciilor sociale deja existente - are la bază ideea acordării de ajutor în scopul obţinerii independenţei în comportamentul persoanelor vulnerabile, funcţionând ca un liant între cetăţenii marginalizaţi şi sistemul de servicii sociale. Scopul acestei scheme constă în întărirea abilităţii unei persoane vulnerabile de a stabili şi menţine contacte cu sistemul social public, corespunzător dorinţelor şi necesităţilor proprii.  
Nu există standarde de calitate sau criterii specifice pentru realizarea acestei scheme. Rolul persoanei de sprijin şi contact constă în prestarea de activităţi destinate construirii şi creării de contacte pentru cetăţenii marginalizaţi/izolaţi social. 
Schema privind persoana de sprijin şi de contact este anonimă şi nu necesită înregistrarea datelor personale. Mai mult, schema se caracterizează prin separarea obligaţiilor profesionale aferente autorităţii municipale de sarcinile profesionale din domeniul îngrijirii şi sprijinului personal. Unele municipalităţi au externalizat această schemă către organizaţii private (organizaţia “Armata Bisericii” constituie un exemplu tipic de parteneriat în domeniu).
ESTONIA

Dreptul la o locuinţă nu este expres consacrat de Constituţie; acesta rezultă însă, indirect, din conţinutul altor drepturi reglementate constituţional sau de alte texte legale: dreptul la protecţia sănătăţii, dreptul la o viaţă demnă, dreptul de proprietate. 

Ministerul Afacerilor Sociale, guvernatorii comitatelor şi guvernele locale au competenţa managementului problemelor sociale. 
Nu există o strategie generală naţională referitoare la persoanele fără adăpost.
Legea privind bunăstarea socială defineşte obligaţiile guvernelor locale în domeniul social, al prestării de servicii sociale şi al acordării de asistenţă socială de urgenţă (alimente, îmbrăcăminte şi adăpost temporar) pentru persoanele care nu dispun de mijloace suficiente de subzistenţă. 

Legea prevede obligaţia autorităţilor guvernamentale locale de a asigura locuinţe persoanelor/familiilor care nu au sau care sunt incapabile să întreţină o locuinţă şi de a oferi, când este necesar, posibilitatea închirierii unei case sociale (art.14). Procedura legată de asigurarea şi folosirea unei locuinţe sociale este stabilită prin reglementări ale consiliului municipal rural/consiliului orăşenesc. Locuinţa socială este o structură de locuit aflată în proprietatea municipalităţii care se repartizează unei persoane cu probleme sociale.

Serviciile sociale prestate de autorităţile competente includ: consiliere, servicii de reabilitare, servicii pentru viaţa de zi cu zi, servicii pentru accesarea unui loc de muncă, servicii speciale de îngrijire zilnică, servicii de asigurare a unei locuinţe temporare etc.

Potrivit art.7 din lege, guvernatorii comitatelor au obligaţia de a implementa şi dezvolta politicile sociale la nivel local. Astfel, în cooperare cu autorităţile guvernamentale locale, cu alte persoane juridice şi fizice, guvernatorii comitatelor au obligaţia de a: 
- dezvolta, coordona şi gestiona programele şi proiectele sociale locale;
- administra instituţiile sociale ale statului situate pe teritoriul comitatului;

- organiza de cursuri de formare în domeniul asistenţei sociale etc.

În ce priveşte persoanele fără adăpost, guvernele locale au obligaţia de a le asigura adăpost temporar/permanent, potrivit reglementărilor locale specifice. Standardul minim de locuinţă este acceptat  ca o soluţie temporară pentru rezolvarea unei situaţii de criză (evacuare din locuinţă, pierderea casei în urma unui accident) şi pentru acordarea de asistenţă socială de urgenţă unei persoane fără adăpost.
Potrivit legii, beneficiile sociale se acordă în limitele resurselor financiare alocate de la bugetul de stat, de la bugetele guvernelor locale şi din alte surse, ceea ce semnifică faptul că persoanele vulnerabile nu pot fi lăsate fără o locuinţă, nivelul standardului de viaţă oferit fiind însă determinat de resursele şi priorităţile guvernului local.
Legea privind locuinţele (art.7) reglementează şi aspecte legate de locuinţele sociale, ca formă a beneficiilor sociale de subzistenţă acordate persoanelor defavorizate. Astfel, legea prevede:
- standardul rezonabil de locuinţă socială şi condiţiile speciale de aplicare a acestuia. Standardul îl reprezintă 18 metri pătraţi (din suprafaţa totală a locuinţei) pentru fiecare membru al familiei, plus 15 metri pătraţi pentru familia ai cărei membri sunt funcţionari publici având studii superioare. În cooperare cu fundaţia KredEx, o instituţie autonomă din domeniul administrativ al Ministerului Economiei şi Comunicaţiei, se acordă garanţii pentru împrumuturile comerciale pentru aceste grupuri ţintă;
- condiţiile speciale impuse construcţiilor, inclusiv pentru construcţiile noi sau renovate: în alocarea beneficiilor de subzistenţă legate de spaţiul de locuit, se consideră ca fiind acceptabilă o locuinţă al cărei număr de camere este egal cu numărul persoanelor care locuiesc în aceasta, chiar dacă suprafaţa generală a construcţiei depăşeşte standardul rezonabil social; pensionarilor care trăiesc singuri li se poate repartiza un spaţiu standard de locuit de maximum 51 metri pătraţi.
FINLANDA

Sistemul finlandez de protecţie socială are la bază modelul nordic al statului social, fundamentat pe principiul asigurării unei protecţii sociale adecvate. Responsabilitatea statului în promovarea bunăstării, a sănătăţii şi securităţii este consacrată de Constituţie. Astfel, potrivit art.19.4, autorităţile publice au obligaţia “de a promova dreptul oricărei persoane la locuinţă şi oportunitatea de a avea propria locuinţă.” 
▪ Fenomenul persoanelor fără adăpost cade sub incidenţa dispoziţiilor generale ale Legii privind protecţia socială, precum şi a altor legi care reglementează aspecte speciale de protecţie socială (de exemplu Legea privind serviciile destinate persoanelor cu dizabilităţi). Protecţia socială nu include servicii speciale destinate persoanelor fără adăpost. Acordarea de beneficii sociale are la bază criteriul reşedinţei, conform căruia toate persoanele (inclusiv persoanele fără adăpost) cu reşedinţa permanentă  pe teritoriul naţional au dreptul la protecţie socială.  

▪ Legea din 1985 privind dezvoltarea condiţiilor de locuit conţine prevederi referitoare la obligaţia municipalităţilor de a asigura precondiţiile generale pentru dezvoltarea condiţiilor de locuit şi de a iniţia măsuri speciale destinate asigurării/îmbunătăţirii condiţiilor de locuit pentru persoanele fără adăpost/persoanele care locuiesc în condiţii improprii/precare (art.5).
▪ Cea mai importantă politică publică în ce priveşte persoanele fără adăpost o constituie Programul guvernamental privind reducerea pe termen lung a numărului persoanelor fără adăpost (2008-2011). Ţinta cantitativă a programului a constat în înjumătăţirea numărului de persoane fără adăpost şi crearea a 1.250 de noi unităţi de locuit. 
Programul a avut următoarele puncte-cheie: 
- finanţarea publică pentru construirea şi renovarea de locuinţe, respectiv sprijin investiţional şi împrumuturi cu dobânzi subvenţionate pentru membrii grupurilor speciale/defavorizate;

- finanţarea, de către Ministerul Afacerilor Sociale şi al Sănătăţii, a angajării de personal de sprijinire a acestora;

- transformarea adăposturilor tradiţionale în unităţi de locuit a căror chirie este suportată de stat;

- creşterea şi diversificarea serviciilor de consiliere acordate persoanelor defavorizate în vederea obţinerii de locuinţe.

Pentru perioada 2012-2015, programul guvernamental în materie are ca obiectiv principal eradicarea, până în anul 2015, a  fenomenului persoanelor fără adăpost.

Programul, pentru care anual se alocă 100 milioane €, are la bază următoarele principii sociale esenţiale:
- nici o persoană nu trebuie să fie afectată de condiţii grele de locuit;
- orice persoană beneficiază de adăpost de urgenţă numai pe durata existenţei situaţiei de urgenţă;

- orice persoană beneficiază de adăpost de tranziţie numai pe durata necesară pentru depăşirea situaţiei care a generat această necesitate;

- nici o persoană nu trebuie să părăsească un adăpost fără a avea o opţiune pentru locuit;

- nici o persoană tânără aflată în perioada de trecere la o viaţă independentă nu trebuie să devină o persoană fără adăpost.

▪ Actori instituţionali cu competenţe în domeniul combaterii fenomenului persoanelor fără adăpost

Autorităţile publice centrale acţionează ca organisme de supraveghere a aplicării politicilor de combatere a fenomenului persoanelor fără adăpost, iar municipalităţile implementează aceste politici la nivel local. Un rol important în acest domeniu îl au, de asemenea, acţiunile desfăşurate de organizaţiile caritabile.
Ministerul Mediului răspunde de planificarea şi monitorizarea activităţilor destinate combaterii fenomenului persoanelor fără adăpost/excluziunii în domeniul locuinţelor. În acest scop, are ca obiective: stabilirea standardelor generale de locuit; elaborarea de strategii şi programe specifice; acordarea de consultanţă în domeniul locuinţelor; iniţierea de măsuri de prevenire a apariţiei unor astfel de situaţii.
Ministerul Afacerilor Sociale şi al Sănătăţii răspunde de asigurarea de servicii sociale şi medicale pentru întreaga populaţie, inclusiv pentru grupurile vulnerabile.

Ministerul Justiţiei (prin Agenţia pentru sancţiuni penale) răspunde de elaborarea planurilor referitoare la integrarea deţinuţilor eliberaţi din închisoare, care includ şi activităţile legate de asigurarea, pentru aceştia, a unor structuri de locuit.

Centrul pentru finanţarea şi dezvoltarea locuinţelor este o agenţie guvernamentală aflată în subordinea Ministerului Mediului, care implementează politicile în domeniul spaţiilor locative sociale. Are ca principală atribuţie finanţarea sumelor reprezentând chiriile pentru locuinţele sociale.

Institutul pentru asigurări sociale, aflat în subordinea Parlamentului, are ca misiune promovarea sănătăţii şi bunăstării sociale a întregii naţiuni şi sprijinirea cetăţenilor pentru a se putea întreţine singuri.

Institutul naţional pentru sănătate şi bunăstare este un institut de cercetare în domeniul problemelor sociale, inclusiv al problemelor privind lipsurile materiale, sărăcia, incluziunea şi excluziunea socială.
FRANŢA
▪ Strategia naţională privind persoanele fără adăpost a fost lansată în anul 2007, împreună cu Planul întărit de acţiune pentru persoanele fără adăpost. 
Strategia a avut următoarele obiective:
- reducerea semnificativă a numărului de persoane care trăiesc (locuiesc) în stradă;

- identificarea de soluţii adaptate la necesităţile individuale care să le asigure accesul la drepturile fundamentale ale omului;

- stabilirea de raporturi corespunzătoare între stat şi actorii instituţionali (publici/privaţi) implicaţi;

- optimizarea şi raţionalizarea mijloacelor de realizare a măsurilor în domeniu.

Strategia naţională are la bază două principii directoare:

- Punerea în practică a unui serviciu public de adăpostire şi de acces la locuinţă destinat persoanelor fără adăpost, caracterizat prin acordarea continuă de servicii de protecţie socială, prin tratament egal aplicat utilizatorilor şi prin adaptarea prestaţiilor la necesităţile acestora.

- Prioritatea acordată accesului la locuinţă.
▪ Planul de acţiune întărit al dispozitivului de adăpostire şi cazare a persoanelor fără adăpost
 defineşte un dispozitiv format din locuri de adăpostire restructurate şi din soluţii noi de adăpostire şi de locuinţe, prin:
- transformarea adăposturilor de urgenţă în centre de adăpost de urgenţă şi în adăposturi de stabilizare;
- crearea de noi locuri în pensiunile de familie şi în reşedinţele hoteliere cu vocaţie socială;

- oferirea de locuinţe din parcul social şi din parcul privat de locuinţe contractat, cu prioritate persoanelor care părăsesc centrele de adăpost de urgenţă.
▪ Legea nr.290 din 5 martie 2007 privind dreptul la o locuinţă opozabilă şi diverse măsuri pentru asigurarea coeziunii sociale
 instituie dreptul oricărei persoane recunoscută, de către comisia de mediere, ca având prioritate în asigurarea unei locuinţe de urgenţă sau în cazarea într-o structură de adăpostire şi care nu a obţinut o ofertă în funcţie de nevoile şi capacităţile sale, poate introduce un recurs împotriva puterilor publice, în faţa tribunalului administrativ. 

Dreptul la locuinţă este garantat de stat, în condiţiile prevăzute de lege, persoanelor care, prin mijloace proprii, nu pot obţine/avea o locuinţă decentă şi independentă. Pentru persoanele ale căror demersuri pentru obţinerea unei astfel de locuinţe au eşuat, legea a instituit două modalităţi de recurs: un recurs amiabil în faţa unei comisii departamentale de mediere şi apoi, în cazul unei decizii favorabile neurmată de atribuirea unei locuinţe/spaţiu de locuit (în 3, 6 luni sau 6 săptămâni, după caz), un recurs legal în faţa tribunalului administrativ.au loranr
.

▪ Legea nr.323 din 25 martie 2009 privind mobilizarea pentru o locuinţă şi combaterea excluziunii
 întăreşte şi raţionalizează obligaţiile comunale în materia oferirii de locuinţe şi prevede elaborarea, în cadrul fiecărui departament, a unui plan de primire, adăpostire şi de inserţie a persoanelor fără adăpost, inclus în planul departamental de acţiune pentru cazarea persoanelor defavorizate.
▪ La 10 noiembrie 2009, a fost lansat proiectul „Şantierul naţional prioritar pentru adăpostirea şi accesul la locuinţe al persoanelor fără adăpost sau cu locuinţe precare” care prelungeşte precedentul proiect pentru perioada 2008-2012 şi care prevede implementarea unui veritabil serviciu public de adăpostire, îndeosebi prin înfiinţarea în fiecare departament a unui serviciu integrat de primire şi de orientare având ca misiune centralizarea tuturor cererilor de obţinere de spaţii de locuit şi de a le orienta către soluţiile cele mai adecvate/adaptate.

Măsuri operaţionale avute în vedere:
- punerea în practică a unui serviciu integrat de primire, evaluare şi orientare a persoanelor fără adăpost;
- asigurarea acoperirii teritoriale de către echipele mobile, în colaborare cu sectorul sanitar;
- desemnarea, pe lângă fiecare persoană defavorizată, a unui referent personal care să se ocupe permanent de dosarul acestuia;
- îmbunătăţirea procedurii de acces în unităţile de adăpostire;
- instituirea unui instrument informatic de evidenţă a cererilor şi ofertelor de spaţii de locuit/cazare.
Intermedierea locativă şi mobilizarea parcului privat de locuinţe. Dispozitivul « Solibail » 
Într-un context marcat de deficitul ofertei de locuinţe accesibile persoanelor cu venituri foarte modeste, parcul de locuinţe cu chirie moderată nu poate satisface toate necesităţile, chiar dacă Planul de coeziune socială a permis creşterea semnificativă a numărului de unităţi locative sociale finanţate anual. 
Mobilizarea parcului privat de locuinţe, esenţială pentru creşterea şi diversificarea parcului de locuinţe disponibile, presupune îndeplinirea următoarelor condiţii : asigurarea unui venit satisfăcător proprietarului (luându-se în consideraţie preţurile de pe piaţa imobiliară) şi garantarea predării locuinţei în stare bună, la încheierea perioadei de închiriere.
Intermedierea locativă este un dispozitiv care răspunde acestor două condiţii. Pentru familiile aflate în aşteptarea unei locuinţe (cazate în hotel ; ieşind din centrele de primire ; ameninţate de evacuare) intermedierea locativă permite accesul, cu sprijin social, la condiţii mai bune de locuit, precum şi pregătirea pentru o locuinţă autonomă în care să aibă statut de locatar de drept comun.

Dispozitivul « Solibail » de intermediere locativă a îmbunătăţit atât condiţiile de plată ale proprietarului, cât şi modul de finanţare a operatorilor
.

Formele de intermediere locativă  ale dispozitivului sunt :
- mandatul de gestiune : locatarul şi proprietarul sunt legaţi printr-un contract de închiriere de drept comun, numai gestiunea locativă fiind încredinţată unui terţ ;

- închirierea/subînchirierea : locatarul titular este un organism intermediar (asociaţie sau locator social), familia ocupând spaţiul locativ cu titlu oneros. Intermediarul asigură plata chiriei, folosinţa corespunzătoare a bunului, micile reparaţii necesare şi suportă eventuala diferenţă între suma reală a chiriei şi cea suportată de ocupantul locuinţei.

Finanţarea pentru dispozitivul « Solibail » este suportată de stat, care asigură diferenţele la nivelul chiriei, riscurile de neplată a chiriei şi riscurile de degradare a locuinţei, gestiunea locativă, costurile legate de sprijinul social acordat familiei în cauză. Finanţarea poate fi completată cu fonduri alocate de Fondul de solidaritate pentru locuinţe, gestionat de Departamente.
Pensiunile de familie sunt forme de cazare adaptate, care combină spaţiile personale private cu spaţiile destinate unei vieţi în colective. Aceste aşezăminte sunt conduse de o persoană sau de un cuplu care organizează şi supraveghează viaţa cotidiană a locatarilor. Pensiunile sunt destinate persoanelor cu venituri mici, aflate într-o situaţie de izolare/excludere dificilă şi a căror situaţie socială şi psihologică/psihiatrică fac imposibil accesul la o locuinţă obişnuită. Indiferent de formă, aceste pensiuni sunt destinate unor grupuri-ţintă deosebit de fragile.
Planul de coeziune socială din 18 ianuarie 2005, a prevăzut crearea, până în anul 2007,  a unui număr de  6.000 de locuri în pensiunile de familie.

Planul întărit de acţiune pentru persoanele fără adăpost din 8 ianuarie 2007 a prevăzut mărirea acestui număr, până la sfârşitul anului 2008, la 12.000 de locuri. 

Prin circulara din 28 august 2008, ministrul locuinţelor a stabilit acest obiectiv pentru fiecare regiune în parte şi a solicitat comitetelor regionale de administraţie să stabilească obiective departamentale.

Plecând de la constatarea că în numeroase regiuni necesităţile erau superioare obiectivelor fixate, Planul de relansare a economiei franceze din 4 decembrie 2008 a prevăzut creşterea obiectivului naţional al locurilor din pensiuni de familie de la 12.000 la 15.000.
Accesul la locuinţă şi punerea în practică a dreptului la o locuinţă opozabilă
Proprietarii de locuinţe sociale gestionează un parc de 4.200.000 de locuinţe şi atribuie anual, cca 435.000 locuinţe sociale. Criteriile de prioritate la acces sunt definite de lege, îndeosebi în favoarea persoanelor cu locuinţe precare sau persoanelor defavorizate.
De la intrarea în vigoare a legii din 5 martie 2007 de instituire a dreptului la o locuinţă opozabilă (DALO), statul a instituit o obligaţie de rezultat pentru alocarea de locuinţe familiilor care au primit o decizie favorabilă din partea comisiilor de mediere.

Astfel, la 31.08.2009 :

- 109.294 recursuri DALO fuseseră depuse ;
- 32.586 familii primiseră o decizie favorabilă din partea comisiei de mediere ;
- 14.671 familii primiseră efectiv o locuinţă sau un spaţiu de cazare.

La începutul anului 2008,  la debutul proiectului « Şantierul naţional prioritar 2008-2012 » Guvernul a declarat că una din activităţile principale ale proiectului constă în asigurarea accesului prioritar la locuinţele sociale pentru persoanele fără adăpost şi persoanele cu locuinţe precare, în îmbunătăţirea fluidităţii procesului de trecere de la adăposturi la locuinţă şi de atribuire de locuinţe persoanelor recunoscute prioritare în baza DALO.

Guvernul şi-a fixat ca obiectiv recucerirea contingentului prefectoral (parte a locuinţelor sociale a căror atribuire este rezervată prefecţilor), în cel mai scurt termen posibil. Drepturile de rezervare ale statului trebuie exercitate pe deplin în toate departamentele şi, dacă este necesar, prin preluarea a 25% din fluxurile de atribuire.

Mobilizarea ansamblului rezervatarilor de locuinţe sociale pentru punerea în practică a DALO. Preluarea de locuinţe sociale din contingentul prefectoral nu este singura posibilitate menţionată de lege pentru punerea în practică a DALO. 
Legea din 25 martie 2009 privind mobilizarea pentru locuinţe şi lupta împotriva excluziunii prevede obligaţia colectorilor de contribuţii ale angajatorilor destinate sprijinirii construcţiilor – cunoscută sub denumirea de « Contribuţia 1% pentru locuinţe » - de a aloca ¼ din venituri pentru familiile, salariaţii sau solicitanţii unui loc de muncă recunoscuţi prioritari în baza DALO
. Această măsură de aplicare imediată contribuie la sporirea netă a posibilităţilor de atribuire de locuinţe de către prefect.

Colectivităţile locale, precum şi proprietarii de locuinţe sociale au, de asemenea, obligaţia de a participa la procesul de atribuire de locuinţe pentru familiile prioritare în baza DALO, din contingentul propriu. 
▪ Programul experimental « O casă mai întâi » a fost integrat în Strategia naţională 2009-2012 pentru adăpostirea şi accesul la locuinţă pentru persoanele fără adăpost şi persoanele cu locuinţe precare.

Programul a fost implementat în 4 mari oraşe : Paris, Lille, Marseille, Toulouse. În fiecare oraş, 100 de persoane fără adăpost afectate de tulburări psihice severe (îndeosebi psihoze şi bipolaritate) au fost sprijinite şi orientate direct către o locuinţă obişnuită. 
Sprijinul şi monitorizarea au fost asigurate de o echipă pluridisciplinară medico-socială, compusă dintr-un psihiatru (coordonator operaţional al echipei), infirmieri, lucrători sociali, un responsabil pentru dependenţă/reducerea riscurilor, un specialist în domeniul imobiliar, un secretar.

Raportul pacient/specialişti este de 1/10, ceea ce a permis prestarea intensivă de servicii (până la 2 întâlniri pe zi, 6 zile din 7, 12 ore pe zi, precum şi o disponibilitate de 7 zile din 7, 24 de ore din 24, printr-un sistem de apel pentru situaţii de criză şi de urgenţă).
GERMANIA

▪ Asistenţa socială acordată persoanelor fără adăpost nu este organizată/definită la nivel central. Baza legală principală privind serviciile de asistenţă socială destinate persoanelor fără adăpost o reprezintă Codul Social (Cartea XII, Capitolul 8 – Asistenţă pentru depăşirea dificultăţilor sociale speciale, art.67-69).
Nu există o strategie naţională de sprijinire a persoanelor fără adăpost. Germania dispune însă de un sistem naţional consolidat de sprijinire a persoanelor fără adăpost care asigură acestora protecţie în domeniul îngrijirii sănătăţii, asistenţă pentru locuit şi pentru accesarea unui loc de muncă.
Responsabilitatea implementării acestor prevederi legale revine statelor federate care, la rândul lor, o pot delega agenţiilor sociale supra-regionale sau municipalităţilor.

Principalii actori instituţionali ai sistemului de asistenţă socială sunt organizaţiile neguvernamentale, instituţiile sociale şi municipalităţile. La nivel supralocal, instituţiile sociale dezvoltă adesea concepte transregionale cu privire la fenomenul persoanelor fără adăpost.
▪ Organizarea şi finanţarea serviciilor destinate persoanelor fără adăpost
Instituţiile/agenţiile/asociaţiile care acordă sprijin persoanelor fără adăpost pot fi clasificate în patru mari categorii: instituţii care acordă sprijin minim; instituţii ambulatorii; instituţii semi-staţionare şi instituţii staţionare.
Organizaţia naţională a instituţiilor/agenţiilor/asociaţiilor pentru sprijinirea persoanelor fără adăpost este Comunitatea federală pentru asistenţă acordată persoanelor fără adăpost.
Baza legală pentru activităţile de sprijinire a persoanelor fără adăpost o constituie art.67ff din Codul Social. Potrivit dispoziţiilor acestui articol, orice persoană trebuie să beneficieze de sprijin şi asistenţă pentru a putea depăşi anumite situaţii speciale cu care se confruntă în viaţă, inclusiv pentru depăşirea statutului de persoană fără adăpost. Persoanele aflate în situaţii defavorizate au dreptul legal la aceste servicii, pe care le pot solicita de la autorităţile competente: agenţiile sociale supra-regionale şi municipalităţile. 

Conform principiului subsidiarităţii, autorităţile statului nu au obligaţia de a le acorda sprijin, atâta vreme cât există organizaţii neguvernamentale care prestează servicii sociale. Totuşi, agenţiile sociale supra-regionale sau municipalităţile au obligaţia de a achita contravaloarea serviciilor sociale prestate de organizaţiile neguvernamentale. Astfel, organizaţia/instituţia care doreşte să ofere asistenţă socială încheie cu autorităţile competente un acord de prestare servicii, în care se stipulează obiectul serviciului social, modalităţile de realizare şi condiţiile de plată a acestuia. Persoanele care necesită ajutor/sprijin se adresează acestor organizaţii/instituţii, care ulterior, trimit autorităţii competente documentele legate de problemele persoanei în cauză, de activităţile prestate în beneficiul acesteia, precum şi facturile aferente serviciului de sprijin acordat.
Nu există un acord-cadru încheiat la nivel naţional referitor la conţinutul formelor de sprijin social, la modalităţile de acordare a acestora şi la tarifele corespunzătoare.

GRECIA

▪ Situaţia persoanelor fără adăpost – ca grup vulnerabil care necesită măsuri speciale de protecţie - este reglementată de Legea nr.4052/2012.
Municipalităţile, în cooperare cu Biserica, cu Organizaţia Crucea Roşie, cu organizaţiile non-guvernamentale şi cu Camera de Comerţ şi Industrie a oraşului Atena, elaborează şi implementează programe pentru soluţionarea problemelor cu care se confruntă persoanele care, din diverse motive, nu au o locuinţă sau au o locuinţă nesigură/precară. 

De asemenea, dezvoltă mecanisme de prevenire a apariţiei acestui fenomen şi monitorizează individual cazurile persoanelor fără adăpost în vederea reabilitării şi reintegrării sociale a acestora.

Pentru reabilitarea socială şi profesională a persoanelor fără adăpost, municipalităţile colaborează cu spitalele mari, cu alte agenţii publice şi private.

Societatea prietenilor Fundaţiei pentru persoanele fără adăpost desfăşoară activităţi de formare a unei reţele de voluntariat în acest sector. 

▪ Fundaţia pentru persoanele fără adăpost a municipalităţii Atena
Fundaţia colectează şi distribuie alimente, îmbrăcăminte, încălţăminte şi alte bunuri persoanelor cazate în adăposturi, precum şi familiilor/persoanelor defavorizate (identificate ca atare de personalul propriu, de diverse servicii sociale, de parohii, de voluntari).
Fundaţia asigură zilnic hrana pentru 1200 de persoane fără adăpost (cetăţeni greci şi cetăţeni străini) şi conduce 2 mici hoteluri în care oferă cazare pe termen scurt (3-6 luni) unui număr de 180 de persoane cu vârsta cuprinsă între 18 şi 65 de ani. Serviciile prestate în cadrul fiecărui hotel (aceleaşi pentru toţi locatarii) sunt gratuite.

De asemenea, Fundaţia asigură servicii sociale precum: servicii de asigurare acces în adăposturi; servicii de consiliere şi de informare; servicii de sprijin psiho-social; servicii sociale pentru persoanele adăpostite în mini-hotelurile proprii; servicii de reabilitare şi reintegrare socială; servicii de distribuire îmbrăcăminte.
Fundaţia a înfiinţat “Casa persoanelor fără adăpost”, o clădire multifuncţională care, pe lângă dormitoarele destinate persoanelor nevoiaşe/fără adăpost, include şi spaţii de masă şi recreere, spălătorii şi băi. Pentru situaţii de urgenţă, casa asigură adăpost temporar de noapte.

Forme de sprijinire a persoanelor fără adăpost asigurate de Fundaţie
- Planul - Casa Atena. Fundaţia a realizat un studiu referitor la planul privind managementul situaţiilor de criză şi al situaţiilor grele apărute în condiţii meteo vitrege, prin evaluarea soluţiilor utilizate de ţările cu experienţă în domeniu şi adaptarea acestora la condiţiile şi capabilităţile existente în oraşul Atena.

Planul prevede: înfiinţarea mai multor mini-hoteluri destinate adăpostirii persoanelor fără adăpost; acordarea de asistenţă stradală (prin unităţi mobile); înfiinţarea unui centru de zi pentru familiile fără adăpost; crearea unui link către reţeaua clinicii municipale; înfiinţarea unei reţele de agenţii care să se ocupe efectiv de problemele persoanelor fără adăpost; înfiinţarea unui call-center pentru situaţiile de urgenţă; înfiinţarea de adăposturi de urgenţă; asigurarea funcţionării efective a reţelei de voluntari a fundaţiei.

- Asistenţă stradală. Echipele mobile de sprijin stradal ale Fundaţiei, care acţionează îndeosebi în situaţiile de urgenţă (condiţii meteo extreme), distribuie alimente, pături şi saci de dormit persoanelor aflate în nevoie şi furnizează acestora informaţii referitoare la adăposturile disponibile.

Echipele, formate pe baza unui model internaţional, includ sau au contact direct cu experţi din diverse domenii corelate (medici, lucrători sociali, asistente meticale etc.). 
- Magazinul alimentar social. Fundaţia pentru persoanele fără adăpost colaborează cu un lanţ comercial mare în implementarea iniţiativei denumită “Magazinul inimii”/”Magazinul alimentar social”. Funcţionând într-o clădire administrată de Fundaţie şi având angajaţi din rândul persoanelor fără adăpost, magazinul alimentar social asigură familiilor defavorizate posibilitatea de a cumpăra produse alimentare cu o reducere de 90%. 
- Farmacia socială. Înfiinţată în urmă cu 3 ani, farmacia socială are ca obiectiv sprijinirea persoanelor aflate sub pragul sărăciei şi facilitarea reabilităţii sociale şi materiale a acestora.

Pentru implementarea acestui program, Fundaţia pentru persoanele fără adăpost şi Clinica municipală din Atena colaborează cu Agenţia naţională a medicamentelor, cu Asociaţia farmaciştilor din Atica şi cu organizaţia non-guvernamentală “Farmaciştii lumii”.

- Programul “Agora ateniană” are ca scop satisfacerea nevoilor primare de supravieţuire ale familiilor sărace, ale familiilor mono-parentale/numeroase defavorizate, ale persoanelor nevoiaşe singure şi sprijinirea reintegrării sociale a acestora (îmbrăcăminte, încălţăminte, lenjerie, echipamente electrice pentru casă etc.).  

Accesul la acest program se asigură pe baza cupoanelor speciale emise de serviciul social al Fundaţiei. Cupoanele speciale indică tipul şi cantitatea de bunuri repartizate în funcţie de situaţia materială a persoanelor în cauză, de numărul membrilor familiei etc. Categoriile de persoane menţionate au dreptul de a participa la program de două ori pe an; fac excepţie cazurile calificate de serviciul social al Fundaţiei ca fiind excepţionale sau urgente.

- Centrul multifuncţional pentru persoanele cu dizabilităţi. Decretul prezidenţial A59/26.04.2010 a modificat obiectul de activitate al Fundaţiei pentru persoanele fără adăpost, extinzând responsabilităţile acesteia la factorii care determină excluziunea socială a grupurilor vulnerabile.
Pentru desfăşurarea activităţilor planificate de serviciul social al Fundaţiei, s-a înfiinţat centrul autonom pentru persoanele cu dizabilităţi. Centrul organizează activităţi şi programe recreative cu caracter educaţional pentru persoanele cu dizabilităţi cu vârsta cuprinsă între 18 şi 35 de ani.
IRLANDA

În Irlanda, fenomenul persoanelor fără adăpost este obiect de reglementare pentru diferite legi, reglementări, linii directoare şi declaraţii politice. 

▪ Legea din 1988 privind locuinţele defineşte fenomenul persoanelor fără adăpost şi conferă autorităţilor locale dreptul de a finanţa organizaţiile voluntare care asigură adăpost de urgenţă şi spaţii de locuit pe termen lung pentru persoanele fără adăpost.

Legea prevede obligaţia autorităţilor locale de a întocmi o situaţie privind persoanele  fără adăpost din zona teritorială de competenţă. 

▪ Legea din 2009 privind locuinţele instituie cadrul legal pentru stabilirea Forumurilor persoanelor fără adăpost, pentru elaborarea planurilor de acţiune referitoare la combaterea fenomenului persoanelor fără adăpost şi, după caz, a planurilor regionale de acţiune.
La elaborarea acestor planuri de acţiune trebuie să ia în considerare orice informaţie disponibilă referitoare la dimensiunea necesităţii serviciilor care se ocupă de persoanele fără adăpost, inclusiv evaluările privind necesităţile de locuit ale acestora, costurile măsurilor propuse şi resursele financiare disponibile sau prevăzute. De asemenea, planurile includ măsuri efective de coordonare a activităţilor desfăşurate de structurile sociale de protecţie a persoanelor fără adăpost din raza teritorială de competenţă. Planurile sunt date publicităţii şi sunt afişate pe internet pe întreaga durată de implementare.

▪ Strategia naţională pentru combaterea fenomenului persoanelor fără adăpost, lansată în anul 2000, este implementată prin intermediul planurilor locale de acţiune pentru combaterea fenomenului persoanelor fără adăpost.

Strategia naţională prevede crearea dispozitivelor de protecţie socială a persoanelor fără adăpost şi punerea în practică a unui cadru de dezvoltare a serviciilor sociale corespunzătoare şi de eliminare a lacunelor existente în domeniu. 

Planul de implementare a strategiei naţionale pentru perioada 2008-2012, intitulat “Drumul către casă”, a avut ca obiectiv central reducerea numărului de persoane care, pe termen lung, nu au un adăpost, prin asigurarea de locuinţe sociale.

Obiectivele planului de implementare a strategiei naţionale au fost următoarele:

- reducerea dimensiunii fenomenului persoanelor fără adăpost prin iniţierea de măsuri de prevenţie;

- eliminarea cauzelor care conduc la dormitul sub cerul liber;

- reducerea numărului de persoane fără adăpost pe termen lung şi a perioadei de cazare în adăposturi (la cel mult 6 luni) prin asigurarea de spaţii sociale de locuit pe termen lung;

- asigurarea de servicii sociale efective pentru persoanele fără adăpost;

- îmbunătăţirea surselor de finanţare şi re-orientarea acestora în conformitate cu obiectivele strategiei.

Abordările planului de implementare a strategiei vizează:

- îmbunătăţirea sau adaptarea serviciilor deja existente;

- reconcentrarea resurselor asupra unor soluţii pe termen lung şi asupra măsurilor de prevenire;

- maximizarea eficienţei costurilor de funcţionare a serviciilor;

- implementarea efectivă prin planuri şi structuri locale de acţiune;

- monitorizare şi evaluare efectivă pentru obţinerea celor mai bune rezultate posibile. 

În acest sens, Agenţia pentru combaterea fenomenului persoanelor fără adăpost s-a angajat în elaborarea de norme naţionale de calitate şi de indicatori de bune practici privind: prevenirea şi intervenţia timpurie; activităţile desfăşurate pe stradă; adăposturile de urgenţă; permanentizarea cazării; serviciile de stabilizare; serviciile de consiliere în domeniul locuinţei; gestionarea individuală a dosarelor persoanelor fără adăpost şi coordonarea activităţilor actorilor implicaţi în serviciile sociale de protecţie.

Activitatea desfăşurată de structurile sociale de protecţie a persoanelor fără adăpost are la bază următoarele principii şi valori:
a. Principiiartenariat d’action porsonne ne
- Comunicarea performantă între organizaţiile care oferă servicii sociale persoanelor fără adăpost/marginalizate. Întrucât aceste persoane nu constituie un public omogen, având nevoi, aşteptări şi speranţe diferite, structurile sociale trebuie să permită utilizatorilor de servicii să aleagă tipul de protecţie convenabil dintr-un evantai larg de soluţii, care nu poate fi oferit de o singură organizaţie. 

- Instaurarea de mecanisme de consultare regulată a utilizatorilor de servicii, pentru a garanta faptul că protecţia socială se acordă, în mod real, în funcţie de necesităţile şi aspiraţiile acestora.
- Angajarea şi formarea personalului (remunerat sau voluntar) sunt elemente esenţiale în garantarea prestării performante a serviciului social de protecţie. 
b. Valori
În desfăşurarea activităţii, structurile sociale de protecţie trebuie să ţină seama de respectarea următoarelor valori: demnitate şi respect (orice persoană are dreptul de a fi tratată cu demnitate şi respect); accesibilitate (orice persoană are dreptul egal de acces la servicii şi informare în funcţie de necesităţile proprii); focalizare asupra persoanei (supleţe în răspunsul dat necesităţilor şi aspiraţiilor individuale ale utilizatorilor); intimitate şi confidenţialitate (orice persoană are dreptul la intimitate şi la confidenţialitate); siguranţă şi securitate (orice persoană are dreptul la siguranţa persoanei şi la securitatea bunurilor personale); libertatea de informare (orice persoană are dreptul de a consulta informaţiile care o privesc); autonomie (orice persoană trebuie să fie liberă în a-şi stabili opţiunile de viaţă); echitate (orice persoană are dreptul la un tratament echitabil şi la accesul la căi de recurs); sinceritate (orice persoană are dreptul la un bilanţ sincer al situaţiei sale şi la recursul la opţiuni); participare (orice persoană are dreptul de a fi audiat şi de a participa la deciziile care le privesc); incluziune socială (orice persoană are dreptul de a se simţi integrat pe deplin în societatea în care trăieşte); responsabilitate (structurile sociale de protecţie răspund în faţa actorilor instituţionali implicaţi - utilizatori şi finanţatori).

▪ Strategia privind persoanele tinere fără adăpost a fost publicată de Guvern în octombrie 2001. Strategia stabileşte diverse obiective şi măsuri pentru reducerea/eliminarea numărului de tineri fără adăpost. Serviciul executiv de sănătate are responsabilitatea primară în implementarea  acestei strategii. 

Implementarea strategiei este monitorizată şi coordonată de Comitetul de monitorizare a strategiei privind tinerii fără adăpost, prezidat de ministrul pentru problemele copiilor şi tinerilor.
ITALIA

▪ Nu există legislaţie referitoare la statutul persoanelor fără adăpost. Asigurarea protecţiei medicale şi sociale intră în responsabilitatea autorităţilor locale (regiunile şi municipalităţile).
Potrivit art.32 din Constituţie, serviciile medicale sunt asigurate pentru toţi cetăţenii italieni şi străini (inclusiv cetăţenii străini fără drept de şedere). Serviciile medicale de bază, asigurate gratuit, sunt prevăzute de lege.

Serviciile de asistenţă socială – cantine, adăposturi şi centre de primire, îmbrăcăminte etc. – se asigură de regiuni şi municipalităţi în mod direct sau prin intermediul convenţiilor încheiate cu asociaţiile de voluntari. Finanţarea serviciilor de asistenţă socială este asigurată din bugetele regiunilor/municipalităţilor sau din Fondul naţional pentru politici sociale.

▪ Legea-cadru nr.328/2000 privind realizarea sistemului integrat de intervenţie a serviciilor sociale
 prevede  asigurarea de resurse specifice limitate pentru intervenţii sociale de urgenţă în zonele metropolitane. (art.28)

▪ Potrivit art.3 (punctele 38 şi 39) din Legea nr.94/2009 privind securitatea publică 
, persoanele fără adăpost sunt considerate ca persoane având reşedinţa la domiciliul declarat sau, în absenţa acestuia, la locul de naştere. În această privinţă, legea a prevăzut obligaţia Ministerului de Interne de a institui Registrul persoanelor fără adăpost. Normele de organizare şi funcţionare ale registrului sunt prevăzute în Decretul ministerial din 6 iulie 2010. 
Ca rezidenţi cu situaţie materială defavorizată, persoanele fără adăpost beneficiază de serviciile sociale şi de îngrijire medicală acordate de municipalităţi şi de Serviciul naţional de sănătate. Pe durata iernii, aceştia beneficiază de servicii suplimentare de asistenţă.

De asemenea, organizaţiile neguvernamentale, cooperativele sociale, asociaţiile profesionale (de ex. Asociaţia naţională a lucrătorilor sociali), fundaţiile private şi organizaţiile religioase implementează programe de sprijinire a persoanelor fără adăpost; programele sunt finanţate din fonduri private şi publice.
LITUANIA

▪ Nu există o strategie naţională pentru combaterea fenomenului persoanelor fără adăpost. Acesta face parte din problematica excluziunii sociale, a reducerii sărăciei şi a reintegrării complexe a grupurilor vulnerabile. Acordarea de servicii de protecţie socială pentru persoanele fără adăpost, precum şi pentru alte grupuri vulnerabile intră în competenţa municipalităţilor. 
Sunt încadrate în categoria persoanelor fără adăpost persoanele care primesc adăpost pe timpul nopţii pe o perioadă de maximum 6 luni. Acestea beneficiază de toate drepturile rezidenţilor din Lituania prevăzute de legislaţia privind asistenţa socială pentru persoanele cu risc social. 
Precondiţiile de reintegrare a persoanelor care fac parte din categoria persoanelor excluse social (inclusiv persoanele fără adăpost) au forma unor programe speciale de reintegrare, a adăposturilor pentru persoanele fără adăpost, a altor forme de asistenţă socială asigurate de organizaţiile neguvernamentale şi de centrele municipale de asistenţă socială (de exemplu, transportul persoanelor fără adăpost la centrele/adăposturile de primire, asigurarea gratuită de hrană etc.).
▪ Legea nr. X-493/2006 privind serviciile sociale reglementează următoarele tipuri de servicii sociale: servicii sociale generale; servicii sociale specializate.
Serviciile sociale generale - prestate în favoarea persoanelor/familiilor care nu se pot întreţine fără ajutor - constau în: servicii de informare, consiliere şi mediere, servicii socio-culturale, servicii de transport, de hrană, distribuirea de îmbrăcăminte, încălţăminte şi alte servicii.
Serviciile sociale specializate – prestate în favoarea persoanelor/familiilor ale căror necesităţi nu sunt acoperite de serviciile sociale generale – constau în servicii de asistenţă socială care nu presupun sprijin permanent oferit de profesionişti (îngrijire la domiciliu, sprijin pentru formarea socială, adăposturi temporare etc.) şi servicii de îngrijire socială; acestea sunt servicii sociale complexe acordate pe durata unei zile sau pe termen scurt/lung care necesită asistenţă permanentă oferită de specialişti. 
De asemenea, în cazurile stabilite de autorităţile locale, se pot acorda ajutoare financiare persoanelor/familiilor defavorizate. De exemplu, persoanele fără adăpost beneficiază de indemnizaţiile alocate persoanelor sărace ca parte a programelor de asistenţă socială (valoarea indemnizaţiei fiind stabilită de municipalitate). Indemnizaţia se acordă prin decizie a municipalităţii pentru persoanele afectate de sărăcie, pentru persoanele fără adăpost, pentru persoanele cu dizabilităţi, pentru persoanele afectate de anumite boli, pentru persoanele afectate de dezastre naturale etc.
LUXEMBURG

▪ Serviciile de asistenţă socială destinate persoanelor fără adăpost sunt asigurate, în principal, de structuri asociative, în baza convenţiilor-cadru plurianuale încheiate între prestatarii de servicii şi ministerul de resort (Ministerul Familiei, Ministerul Sănătăţii sau Ministerul Egalităţii de Şanse).

Convenţiile-cadru se încheie în baza Legii-cadru din 8 septembrie 1998 (aşa numita Lege ASTF – Activităţi socio-familiale şi terapeutice)
 şi a reglementărilor Marelui Duce din 9.01.2012 privind serviciile contractate cu Ministerul Familiei
, din 10.12.1998 privind serviciile contractate cu Ministerul Sănătăţii
 şi din 19 martie 1999 privind serviciile contractate cu Ministerul Egalităţii de Şanse
.

Legea ASFT şi reglementările Marelui Duce sunt aplicabile tuturor organizaţiilor care desfăşoară activităţi în domeniul social, familial şi terapeutic, inclusiv activităţi de sprijinire a persoanelor fără adăpost. 

Potrivit art.1 din Legea ASFT, încheierea convenţiei-cadru este condiţionată de aprobarea scrisă a ministrului competent.  

“Art.1

Nici o persoană nu poate, cu titlu principal sau accesoriu şi contra unei remuneraţii, întreprinde sau exercita într-o manieră neocazională una din activităţile enumerate mai jos, din domeniul social, socio-educativ, medico-social sau terapeutic, dacă nu este în posesia unei aprobări scrise, eliberată, în funcţie de domeniul de competenţă, de ministrul familiei, de ministrul promovării feminine, ministrul tineretului sau ministrul sănătăţii.
Cu excepţia activităţilor care fac obiectul unei alte dispoziţii legale, obţinerea aprobării este necesară pentru următoarele activităţi prestate în favoarea tuturor categoriilor de persoane:

- primirea şi adăpostirea pe timp de zi şi/sau de noapte şi în mod simultan, a unui număr mai mare de 3 persoane;

- prestarea de servicii de consultanţă, de sprijin, de îngrijire, de asistenţă, de îndrumare, de formare socială, de recreere sau de orientare profesională.

Aprobarea este obligatorie atât pentru persoanele fizice, cât şi pentru persoanele juridice de drept public şi de drept privat.
(…)”
Convenţiile-cadru pot fi încheiate numai cu organizaţii legal agreate şi prevăd nivelul de finanţare a infrastructurilor şi a cheltuielilor de funcţionare, acoperite din subvenţie publică. Legea prevede un mecanism de control al îndeplinirii condiţiilor legale ce trebuie respectate de orice prestator de servicii agreat care beneficiază de subvenţii publice. 
Orice prestator de servicii agreat are următoarele obligaţii:

- de a îndeplini condiţiile de moralitate pentru a acţiona atât ca persoană fizică şi juridică care şi-a asumat responsabilitatea de a gestiona activităţile prevăzute de lege, cât şi ca persoană care acţionează ca şef al unei echipe de conducere;

- de a dispune de instalaţii/echipamente adaptate nevoilor utilizatorilor, care să întrunească condiţiile şi normele minime de sănătate şi de securitate;
- de a avea personal angajat suficient pentru a asigura satisfacerea cerinţelor utilizatorilor; legea prevede condiţii specifice referitoare la aptitudinile şi calificarea personalului, stabilite în funcţie de serviciul prestat, de nevoile grupurilor-ţintă şi de modalităţile de funcţionare ale serviciului;

- de a prezenta conturile, raportul financiar şi bugetul prevăzut;

- de a garanta accesibilitatea serviciilor pentru toţi utilizatorii, fără deosebire de ideologie, filozofie sau religie, precum şi dreptul beneficiarilor serviciilor la respectarea şi protecţia vieţii private, a convingerilor religioase sau filozofice.
▪ Structuri destinate sprijinirii persoanelor fără adăpost
Regulamentul Marelui Duce din 9 ianuarie 2001 (Ministerul Familiei) prevede următoarele 4 structuri de sprijin pentru persoanele adulte singure sau cu 4 copii (art.3):

- centrul de primire, care oferă servicii de primire şi adăpost, continuu sau temporar, pentru mai mult de 3 persoane adulte aflate în dificultate, însoţite, eventual, de copii; centrul asigură asistenţă specializată şi educaţională, psihologică şi socială adaptată nevoilor individuale;

- structuri de sprijin în caz de necesitate – serviciul oferă numai sprijin temporar şi asistenţă minimă unui număr de peste 3 persoane adulte aflate în dificultate, însoţite, eventual, de copii;
- structuri de zi – serviciul oferă asistenţă de zi pentru un număr mai mare de 3 persoane aflate în dificultate; serviciul include, printre altele, activităţi de restabilire, de orientare socială, de sprijin pentru reinserţie socială şi profesională;
- structuri de sprijin, consiliere şi asistenţă pentru adulţi – oferă persoanelor individuale şi familiilor aflate în dificultate servicii de sprijin, consiliere şi asistenţă în situaţii specifice legate de locul de muncă, de şomaj, de locuinţă, de supraîndatorare financiară.

Ministerul Familiei a contractat majoritatea structurilor de servicii care au ca obiect de activitate sprijinirea persoanelor fără adăpost neafectate de probleme de toxicomanie. Printre acestea se numără:

- 2 adăposturi de noapte pentru persoane fără adăpost (unul cu 64 de paturi şi unul cu 18 paturi);

- un adăpost de noapte de urgenţă pentru perioada iernii (cu 32 de paturi);

- un centru de zi pentru persoane fără adăpost (cu 45 de scaune).
Regulamentul Marelui Duce din 1.12.1998 (Ministerul Sănătăţii) prevede următoarele tipuri de structuri de servicii (art.2):

- case de îngrijire şi alte structuri – care oferă, într-o manieră continuă, adăpost de zi şi/sau de noapte pentru persoanele care necesită asistenţă şi îngrijire, cu condiţia ca numărul utilizatorilor care necesită, săptămânal, peste 15 ore de asistenţă şi îngrijire, să fie de peste 80% din numărul locurilor disponibile;

- cămine de zi psiho-geriatrice – care oferă, în timpul unei zile, servicii de asistenţă socio-terapeutică individuală, persoanelor afectate de o maladie psiho-geriatrică; 
- servicii de îngrijire la domiciliu – asigură utilizatorilor îngrijiri medicale necesare la domiciliu (evitându-se astfel internarea în aşazăminte de specialitate);

- servicii de consultanţă şi tratament socio-terapeutic;
- servicii de asistenţă socială pentru persoanele afectate de probleme medico-psiho-sociale;
- servicii de primire şi cazare de zi şi/sau de noapte pentru persoanele afectate de probleme psihiatrice şi/sau de probleme medico-psiho-sociale;
- ateliere protejate şi terapeutice.
Ministerul Sănătăţii a contractat un mare număr de structurii de servicii destinate anumitor grupuri ţintă având probleme diverse de sănătate (psihice, psihiatrice şi de dependenţă/toxicomanie).

Printre serviciile contractate de Ministerul Sănătăţii se află:

- o structură de primire şi cazare pentru toxicomani; structura de noapte are o capacitate de 42 de paturi şi este gratuită;

- 2 structuri de primire pe timpul zilei;

- 2 structuri de primire în care persoanele defavorizate pot beneficia de o masă la preţuri foarte mici (şomeri, persoane afectate de alcoolism, tineri aflaţi în dificultate, foşti deţinuţi, toxicomani, solicitanţi de azil, bolnavi psihici);

- 35 de adăposturi de asistenţă şi supraveghere (“nişele”) şi o casă de îngrijire (maximum 7 locuri).
Regulamentul Marelui Duce din 19.03.1999 (Ministerul Egalităţii de Şanse) defineşte 7 structuri de servicii:

- centrul clasic de primire – serviciul are ca obiect primirea şi cazarea de zi şi de noapte, permanentă sau temporară, a unui număr de peste 3 femei, simultan, însoţite, eventual, de copii, care se află într-o situaţie de mare pericol şi care necesită de urgenţă asistenţă de specialitate (educativă, psihologică, socială şi terapeutică, în funcţie de nevoile individuale); au prioritate femeile victime ale violenţei şi/sau femeile însărcinate;

- servicii de adăpostire încadrată – au ca obiect de activitate primirea şi cazarea de zi şi de noapte, permanentă sau temporară, a femeilor însoţite de copii care se află  într-o situaţie de mare risc sau a femeilor stabilizate care provin dintr-un centru clasic de primire. Serviciul are ca priorităţi: oferirea unui adăpost temporar; asistenţă pentru inserţie/reinserţie profesională, pentru gestionarea situaţiei financiare şi juridice a acestora; sprijin pentru integrarea şi participarea socială; 
- servicii de adăpostire în mediu deschis – având originea într-un centru clasic de primire/serviciu de adăpostire încadrată, serviciul asigură sprijin femeilor aflate în dificultate, care dispun de un grad ridicat de autonomie, dar care au nevoie de asistenţă periodică;
- grădiniţe interne – serviciul are ca obiect îngrijirea copiilor femeilor sprijinite de serviciile sociale agreate pentru femei, pe o anumită perioadă din zi; desfăşoară activităţi de asistenţă educativă, psihologică şi terapeutică adaptată necesităţilor copiilor;
- cămine de primire şi de sprijin – serviciul este destinat plasamentelor urgente de zi şi de noapte pentru tinere cu vârsta cuprinsă între 12 şi 21 de ani;
- centre de consultanţă – serviciul oferă consultanţă, informaţii, orientare, asistenţă şi îndrumare femeilor, fetelor şi/sau anturajului acestora;
- centre de reinserţie şi de inserţie – serviciul oferă femeilor pregătire teoretică şi practică de bază pentru o viaţă independentă.

Ministerul Egalităţii de Şanse a contractat servicii de primire a femeilor, cu sau fără copii, care se află în situaţie de risc maxim şi care necesită asistenţă socio-educativă. În acest sens, pot fi menţionate:

- centrul clasic de primire, serviciul de adăpostire încadrată şi serviciul de adăpostire în mediul deschis (în anul 2010, Ministerul a semnat convenţii-cadru cu 4 asociaţii);

- grădiniţe interne (pentru care s-au încheiat convenţii-cadru cu 2 asociaţii); 

- un cămin de primire şi de asistenţă destinat plasamentului urgent de zi şi de noapte al tinerelor cu vârsta cuprinsă între 12 şi 21 de ani, victime ale violenţei (pentru care s-a încheiat o convenţie);
- centre de consultanţă pentru femei, tinere fete şi/sau anturajul acestora (pentru care s-au încheiat 16 convenţii, cu 10 asociaţii diferite);

- un centru de asistenţă pentru femeile victime ale violenţei domestice (pentru care s-a încheiat o convenţie cu asociaţia “Femei în pericol”);

- o convenţie a fost semnată cu asociaţia “Femei în pericol” pentru gestionarea unui serviciu de asistenţă pentru victimele violenţei domestice;

- centre maternale (pentru care au fost încheiate 3 convenţii). 

MALTA

În Malta, nu există legislaţie sau politici referitoare la fenomenul persoanelor fără adăpost. 
OLANDA

▪ Strategia naţională privind sprijinul social 

În anul 2006, 4 mari oraşe din Olanda – Amsterdam, Rotterdam, Utrecht şi Haga (cunoscute sub denumire de “G4”) au încheiat cu Guvernul un acord referitor la eradicarea, până în anul 2013, a fenomenului persoanelor fără adăpost din marile oraşe. 
Prima etapă a strategiei a avut ca obiectiv îmbunătăţirea situaţiei grupurilor-ţintă identificate ca grupuri de persoane fără adăpost; cea de-a doua etapă a avut ca obiectiv identificarea şi sprijinirea grupurilor de persoane vulnerabile şi prevenirea apariţiei unei noi generaţii de persoane fără adăpost.
Elementele centrale ale acordului au constat în:

- abordarea individuală a cazurilor realizată de către municipalitate (în aşa fel încât municipalitatea să aibă evidenţa tuturor persoanelor fără adăpost din raza teritorială de competenţă);

- abordare integrată a fenomenului, cu ofertă corespunzătoare în 5 domenii: locuinţă, sănătate, sănătate mentală, venit şi loc de muncă;
- sisteme comune de achiziţii publice, în cadrul cărora oraşele asigură identificarea şi iniţierea efectivă de servicii de adăpostire şi îngrijire, un nivel corespunzător de servicii de asistenţă, asigurări colective de sănătate şi proiecte extinse de asistenţă acordată persoanelor cu datorii financiare mari. 

Finanţarea serviciilor sociale de asistenţă şi sprijin s-a asigurat din bugetul municipalităţilor; bugetul pentru achiziţiile publice comune a fost alocat în baza Legii privind cheltuielile generale medicale excepţionale. De asemenea, Grupului format din cele 4 oraşe i s-a alocat un buget suplimentar în valoare de 170.000.000 €.
În anul 2010, după 4 ani de la lansarea strategiei, 10.000 de persoane fără adăpost erau cuprinse în activităţile iniţiate conform strategiei G4. Numărul persoanelor plasate în adăposturi a scăzut cu 30%; concomitent, a crescut numărul persoanelor beneficiare de servicii de îngrijire externă prevăzute în strategie. De asemenea, a scăzut la jumătate numărul contravenţiilor comise de persoanele fără adăpost.  

MAREA BRITANIE
▪ Legislaţia referitoare la prevenirea şi soluţionarea dificultăţilor persoanelor fără adăpost s-a elaborat progresiv. O primă lege în materie, adoptată în 1977, a avut ca obiect sprijinirea familiilor defavorizate pentru evitarea situaţiei de a rămâne fără adăpost. Legea a fost revizuită, în 1996, de Legea privind persoanele fără adăpost, modificată, la rândul ei, de Legea din 2002 privind persoanele fără adăpost
. 
În implementarea obligaţiilor prevăzute de această lege pentru autorităţile locale, un instrument util îl constituie Codul orientativ în materia persoanelor fără adăpost pentru autorităţile locale
.

Legea din 1977 privind persoanele fără adăpost a instituit obligaţia autorităţilor locale cu competenţe în domeniul locuinţelor de a asigura un spaţiu permanent de locuit pentru persoanele rămase neintenţionat fără adăpost, aflate într-o situaţie de necesitate prioritară. 

Potrivit Legii din 1996, sprijinul pe care autorităţile locale au obligaţia de a-l acorda unei familii fără adăpost include asigurarea unei locuinţe permanente şi furnizarea de consiliere şi de asistenţă. Această obligaţie absolută de sprijin există numai faţă de familiile fără adăpost aflate în mod neintenţionat în această situaţie şi care prezintă o necesitate prioritară; pentru stabilirea gradului de prioritate, autorităţile locale îndrituite efectuează anchete sociale.

Art.189 din lege enumeră categoriile de persoane cu drept de prioritate:

- persoanele cu copii în întreţinere şi care locuiesc împreună cu aceştia;

- persoanele fără adăpost/ameninţate să rămână fără adăpost ca urmare a apariţiei unei situaţii de urgenţă (incendiu, inundaţie sau alt dezastru);

- persoanele care locuiesc împreună cu o persoană vulnerabilă din cauza vârstei/unei boli mentale/handicap/dizabilitate fizică/alt motiv special;

- femeile însărcinate sau persoana care locuieşte împreună cu o femeie însărcinată;

- toţi tinerii cu vârsta cuprinsă între 16 şi 17 ani;

- persoanele care au părăsit diverse aşezăminte de îngrijire, care prezintă vulnerabilitate;

- foştii membri ai forţelor armate aflaţi într-o situaţie vulnerabilă;

- foştii prizonieri aflaţi într-o situaţie vulnerabilă;

- persoanele vulnerabile din cauza ameninţării cu violenţa.

Legea din 2002 privind persoanele fără adăpost, ca parte centrală a strategiei guvernamentale de combatere a fenomenului persoanelor fără adăpost a instituit obligaţia autorităţilor locale de a elabora (până în anul 2003) strategii de combatere a acestui fenomen, în scopul reducerii numărului de persoane fără adăpost, al eliminării plasării familiilor fără adăpost având copii în întreţinere în hotelurile B & B („Bed and breakfast”) şi al prevenirii acestui fenomen. În acest sens, legea:
- a instituit obligaţia autorităţilor locale de a asigura locuinţe temporare pentru toate familiile rămase fără adăpost aflate neintenţionat în această situaţie şi care au prioritate (a fost abrogată prevederea din Legea din 1996 prin care, în anumite situaţii, autorităţile locale erau exceptate de la această obligaţie);

- a înlăturat restricţia din Legea din 1996 conform căreia locuinţa temporară repartizată din fondul de locuinţe al autorităţii locale trebuia asigurată pe o perioadă minimă de 2 ani;

- a conferit autorităţilor locale posibilitatea de a oferi locuinţă/adăpost temporar solicitanţilor de locuinţă non-prioritari;

- a întărit sarcinile autorităţilor locale legate de prevenirea şi sprijinirea persoanelor/familiilor fără adăpost.

Art.3(8) din lege prevede obligaţia autorităţilor locale de a elabora şi implementa strategii referitoare la fenomenul persoanelor fără adăpost. La fiecare 5 ani, aceste strategii se reactualizează.

În acest sens, autorităţile locale au obligaţia de a:

- efectua periodic revizuirea numărului de persoane fără adăpost;

- elabora şi publica, pe baza rezultatelor revizuirii, strategia în domeniu;

- consulta, anterior adoptării/modificării strategiei, alte autorităţi locale sau publice, organizaţii de voluntari cu competenţe în materie.

Strategiile locale privind fenomenul persoanelor fără adăpost trebuie să cuprindă:

- informaţii privind dimensiunea şi natura fenomenului în zona teritorială de competenţă;

- posibilităţile identificate de spaţii suplimentare de locuit;

- servicii nou identificate destinate prevenirii apariţiei/reapariţiei statutului de persoană fără adăpost;

- resursele financiare disponibile necesare pentru satisfacerea acestor necesităţi;

- activităţile de parteneriat stabilite cu alte agenţii publice, cu organizaţii de voluntari sau agenţii private.

Statul finanţează o parte importantă din dispozitivul instituit pentru combaterea fenomenului persoanelor fără adăpost prin alocarea  ajutorului personal pentru locuinţă (housing benefit).

▪ Strategiile de combatere a fenomenului persoanelor fără adăpost au fost elaborate şi implementate în mai multe etape, asociind abordarea descurajării apariţiei şi instalării fenomenului cu o activitate foarte activă de sprijin social acordat persoanelor fără adăpost. 

“Strategia pentru persoanele fără adăpost” (“Rough Sleepers Strategy”), lansată de Guvern în anul 1998, a avut ca obiectiv reducerea substanţială a numărului de persoane fără adăpost din centrul Londrei. Obiectivul cantitativ l-a constituit reducerea, în 5 ani, a numărului de persoane fără adăpost cu 2/3.

Strategia a avut o dublă abordare: sprijinirea persoanelor aflate deja pe străzi şi prevenirea ajungerii în această situaţie de către alte persoane, prin eliminarea rădăcinilor şi cauzelor acestui fenomen.

Obiectivele concrete ale strategiei au fost:

- identificarea persoanelor cu cele mai mari/grave necesităţi, precum şi a persoanelor faţă de care acţiunile clasice iniţiate anterior au eşuat;

- stabilirea cauzelor profunde ale fenomenului;

- susţinerea abordărilor de sprijin pentru depăşirea statutului de persoană fără adăpost şi descurajarea celor care conduc la acomodarea cu traiul pe stradă.

Strategia a avut la bază articularea acţiunii guvernamentale cu acţiunea colectivităţilor locale, precum şi coordonarea între ministerele cu competenţe în domeniu (sănătate, locuinţă, familie), autorităţile locale şi organizaţiile non-guvernamentale. Ansamblul acţiunilor a fost coordonat de Unitatea pentru persoanele fără adăpost (“Rough Sleepers Unit”), instanţă naţională (din cadrul Ministerului pentru Locuinţe) care a contribuit atât cu finanţarea, cât şi cu orientarea strategică.

Un rol major în reducerea numărului de persoane fără adăpost l-a avut înfiinţarea echipelor mobile de contact şi evaluare (“Contact and assessement teams” – CATs). Pentru asigurarea activităţilor specifice desfăşurate pe străzi, s-au înfiinţat 25 de echipe care au acţionat în cartiere-cheie atât în Londra, cât şi în afara oraşului. Gestionate de sectorul organizaţiilor de caritate, echipele reunesc specialişti în tulburări mentale şi în problematica legată de tineri.

Intervenţia acestor echipe s-a caracterizat prin: timpul mare petrecut pe străzi; persistenţa contactelor cu persoanele fără adăpost; implementarea de planuri de acţiune detaliate; muncă în echipă; colaborare strânsă cu alte servicii/structuri (cămine de primire, poliţie, servicii sociale, servicii de sănătate); trimiterea persoanelor fără adăpost nou venite în cartierele de origine. 

Strategia pentru persoanele fără adăpost a fost dublată de Strategia pentru persoanele fără adăpost cu tulburări mentale, elaborată în 1990, de Fundaţia pentru boli mentale şi Ministerul Sănătăţii. Pentru adăpostirea persoanelor fără adăpost prezentând tulburări mentale, precum şi pentru finanţarea echipelor mobile de contact şi evaluare, s-au alocat 20 milioane ₤. Datorită succeselor înregistrate, strategia pentru persoanele fără adăpost prezentând tulburări mentale a fost prelungită. 

În martie 2005, Guvernul a publicat strategia actualizată privind combaterea fenomenului persoanelor fără adăpost, intitulată “Comunităţi durabile: locuinţe permanente; schimbarea vieţii – o strategie pentru combaterea fenomenului persoanelor fără adăpost”.

Strategia a avut ca obiectiv central înjumătăţirea, până în anul 2010, a numărului de familii care locuiesc în locuinţe temporare. Strategia, prevăzută pentru perioada 2005-2010, s-a concentrat, îndeosebi, asupra măsurilor de prevenire a fenomenului persoanelor fără adăpost:

- sporirea fondurilor alocate autorităţilor locale şi organizaţiilor de voluntari, destinate combaterii acestui fenomen;

- sprijinirea unui număr de 1,2 milioane persoane vulnerabile, prin alocarea pentru perioada 2004/2005 şi 2007/2008 a sumei de 5 miliarde ₤;

- creşterea cu 50%, până în 2008, a numărului de locuinţe sociale;

- eficientizarea utilizării locuinţelor sociale publice şi private; transformarea locuinţelor temporare în locuinţe permanente (acolo unde este posibil);

- îmbunătăţirea şi actualizarea permanentă a bazei de date privind persoanele fără adăpost.

În decembrie 2007, Ministerul pentru Comunităţi şi Guverne Locale a anunţat alocarea, către autorităţile publice, a sumelor prevăzute pe o perioadă de 3 ani pentru prevenirea şi combaterea fenomenului persoanelor fără adăpost (150 milioane ₤), precum şi granturi în valoare de 50 milioane ₤, pentru anul 2008. A fost pentru prima oară când autorităţilor locale li s-a alocat suma prevăzută pentru o perioadă de 3 ani, în scopul reducerii cu 50% a numărului de familii plasate în locuinţe temporare şi al eliminării plasamentului în hotelurile B & B a tinerilor cu vârsta cuprinsă între 16 şi 17 ani.

O altă tranşă de bani pentru 3 ani, în valoare de 200 milioane ₤, a fost alocată autorităţilor publice pentru perioada 2008/2009 şi 2010/2011, fiind destinată implementării strategiei de prevenire şi combatere a fenomenului persoanelor fără adăpost.
Iniţiativa guvernamentală “Nimeni nu trebuie lăsat afară”, lansată în anul 2008 de Ministerul pentru Comunităţi şi Guverne Locale, a avut următoarele obiective centrale
:

- întărirea echipelor mobile care desfăşoară activitate socială de proximitate pe teren, în mediul direct al persoanelor fără adăpost;

- înfiinţarea unui serviciu (mobil) medical care să acţioneze pe stradă;

- implementarea de proiecte de sprijin pentru inserţie/reinserţie profesională;

- gestionarea şi monitorizarea utilizării unui buget individual de 3.000 ₤ alocat pentru fiecare persoană fără adăpost, aceasta având posibilitatea de a-l folosi pentru nevoile proprii, sub supravegherea şi cu acordul unui lucrător social.

Pentru atingerea obiectivului “zero persoane fără adăpost până în anul 2012” , la dispoziţia colectivităţilor locale şi a sectorului asociativ a fost pusă suma de 200 milioane ₤.

În februarie 2009, Primăria oraşului Londra a hotărât înfiinţarea Consiliului Salvării din Londra. Obiectivul Consiliului l-a constituit realizarea unei reale sinergii între toţi actorii implicaţi la nivel local, regional şi naţional. 

În luna mai 2009, Consiliul a lansat programul “Persoane fără adăpost 205”; titlul face referire la numărul persoanelor fără adăpost identificate ca ţintă prioritară “zero persoane fără adăpost”. Aceste 205 persoane au fost definite ca persoane “care de 5 ani sau de mai mulţi ani în cursul ultimilor 10 ani au dormit pe stradă” sau/şi “în aceiaşi perioadă, au dormit pe stradă de cel puţin 50 de ori sau de mai multe ori”. 

După un an (aprilie 2010), Consiliul a anunţat că, pe străzile din Londra mai existau 45 de persoane fără adăpost (deşi cifrele date publicităţii de asociaţiile neguvernamentale indicau faptul că, în iunie 2010, în Londra existau 241 persoane fără adăpost).

Pentru atingerea obiectivului “zero persoane fără adăpost”, au fost puse în aplicare măsuri mai dure. Astfel, întrucât conform cifrelor publicate de Guvern, 15% din numărul persoanelor fără adăpost proveneau din ţările din Europa centrală sau de est şi, potrivit aceloraşi estimări, 1/3 dintre acestea erau afectate de tulburări mentale, s-a considerat că soluţiile cele mai eficiente pentru reducerea numărului de persoane fără adăpost constau în internarea unora dintre acestea în aşezăminte medicale de specialitate sau în expulzare. 

Procedura de internare intervine numai după refuzul persoanei fără adăpost de a se integra într-un centru medical specializat în primirea persoanelor fără adăpost afectate de tulburări mentale.

Procedura de expulzare se aplică persoanelor fără adăpost străine care, în termen de 3 luni de la sosirea pe teritoriul naţional, nu pot dovedi că dispun de mijloace de întreţinere şi nu pot demonstra clar că depun eforturi susţinute pentru accesarea unui loc de muncă.

Întrucât jumătate din numărul persoanelor fără adăpost din Londra nu face parte din categoria persoanelor care provin din Europa centrală şi de est şi nici din categoria persoanelor afectate de tulburări mentale, au fost adoptate alte măsuri de descurajare a fenomenului. “Operaţiunile poncho” reprezintă cel mai cunoscut exemplu: intervenţiile constau în trezirea, între orele 1 şi 3 noaptea, a persoanelor fără adăpost şi spălarea locurilor în care acestea au ales să doarmă, pentru a le constrînge să părăsească zona.

Constatând că eradicarea totală a fenomenului este imposibilă şi îndepărtându-se încet de obiectivul “zero persoane fără adăpost la Londra”, Consiliul Salvării a redefinit termenul de “persoană fără adăpost”. Astfel, sunt considerate persoane fără adăpost persoanele care, două nopţi succesiv, dorm pe stradă.

Luându-se în condiserare conţinutul nou al definiţiei, în anul 2011, s-a elaborat programul “Nici o a doua noapte pe stradă”.

În august 2012, ministrul pentru locuinţe, care este şi preşedintele grupului interministerial de lucru pentru persoanele fără adăpost, a dat publicităţii raportul întocmit de cei 8 membri ai grupului, intitulat “Fiecare contact contează: o abordare comună pentru prevenirea fenomenului persoanelor fără adăpost”
. 
Raportul analizează modul în care serviciile sociale pot preveni situaţiile în care familii, cupluri sau persoane singure ajung să se confrunte cu acest fenomen. Potrivit informaţiilor din raport, costul total implicat de acordarea de servicii sociale şi de sprijin este de 1 miliard ₤, respectiv 24.000-30.000 ₤/persoană. Costurile includ: indemnizaţiile sociale, costurile serviciilor medicale prestate pentru persoanele fără adăpost afectate de tulburări mentale, de abuzul de substanţe toxice, de dependenţa de alcool, precum şi costurile legale implicate de judecarea infracţiunilor comise de aceste persoane.

Raportul subliniază necesitatea colaborării între consiliile locale, serviciile de sănătate şi poliţie pentru acordarea de sprijin timpuriu preventiv persoanelor care riscă să rămână fără adăpost.

Raportul conţine 5 angajamente ale Guvernului referitoare la situaţia persoanelor fără adăpost şi stabileşte acţiunile necesare pentru îndeplinirea acestora:

- combaterea condiţiilor care favorizează o copilărie/adolescenţă dificilă;

- îmbunătăţirea stării de sănătate a persoanelor fără adăpost;

- reducerea implicării acestora în fenomenul infracţional;

- instituirea de noi mecanisme sociale de finanţare a acţiunilor de combatere a fenomenului şi de reducere a numărului persoanelor fără adăpost.

De asemenea, raportul pune în evidenţă şi provocările cărora autorităţile locale trebuie să le dea răspunsuri:
- adoptarea de angajamente colective privind combaterea fenomenului persoanelor fără adăpost;

- încheierea de parteneriate cu organizaţiile de voluntari şi cu alte organisme din domeniul social, educaţional, de formare profesională şi accesare locuri de muncă;

- întărirea serviciului preventiv de prezentare a opţiunilor pentru locuinţă;

- adoptarea modelului “Nici o a doua noapte pe stradă” sau a unei alternative locale similare;

- stabilirea de modalităţi de asigurare de spaţii de locuit agreate cu fiecare partener-cheie şi cu grupul ţintă;

- prezentarea unei oferte corespunzătoare de locuinţe din sectorul privat de locuinţe, însoţită de servicii de consiliere şi sprijin destinate clienţilor şi proprietarilor;

- prevenirea pierderii locuinţelor ipotecate, inclusiv prin aplicarea schemei de ajutor ipotecar;

- anularea posibilităţii de plasament în hotelurile B & B a tinerilor de 16-17 ani;

- anularea posibilităţii de plasament în acest tip de hoteluri a familiilor, cu excepţia situaţiilor de urgenţă şi pe o perioadă de maximum 6 săptămâni.
Angajamentul Guvernului de a reduce numărul persoanelor fără adăpost şi răspunsul politic la aceasta problemă s-au concretizat în documentul “Viziunea naţională privind eradicarea fenomenului persoanelor fără adăpost: Nu pentru a doua noapte pe stradă”.

POLONIA

▪ Potrivit art.75 din Constituţie, autorităţile publice au obligaţia de a promova şi implementa politici care să conducă la satisfacerea necesităţilor de locuit ale cetăţenilor, şi îndeosebi la eradicarea fenomenului persoanelor fără adăpost.
“Art.75

1. Autorităţile publice au obligaţia de a promova politici care să conducă la satisfacerea nevoilor de locuit ale cetăţenilor, îndeosebi prin combaterea fenomenului persoanelor fără adăpost, prin dezvoltarea fondului de locuinţe pentru persoanele cu venituri mici şi prin sprijinirea activităţilor destinate achiziţionării unei locuinţe de către fiecare cetăţean.

2. Protecţia drepturilor chiriaşilor se reglementează prin lege.”

De asemenea, mai multe articole constituţionale au o incidenţă indirectă asupra drepturilor persoanelor fără adăpost: art.32 (conform căruia toate persoanele sunt egale în faţa legii şi au dreptul la tratament egal din partea autorităţilor publice); art.52 (conform căruia orice persoană are dreptul de a-şi alege locul de reşedinţă sau de domiciliu pe teritoriul Republicii Polonia); art.67 (care garantează dreptul cetăţenilor la protecţie socială).
▪ Legea din 2004 privind asistenţa socială conţine prevederi referitoare la dreptul persoanelor fără adăpost de a beneficia de servicii şi asistenţă socială. 
Potrivit art.7 din lege, lipsa unei locuinţe/adăpost constituie una din condiţiile de eligibilitate pentru beneficiile oferite de asigurările sociale.
Autorităţile comunale/municipale au obligaţia legală de a asigura sprijin şi asistenţă socială pentru persoanele fără adăpost, alocând în acest scop fonduri corespunzătoare.
În general, responsabilitatea acordării de sprijin unei persoane fără adăpost revine comunei/municipiului în care aceasta este înregistrată ca având reşedinţa permanentă (în care şi-a avut sau îşi are domiciliul). 

Fiecare comună/municipiu are obligaţia legală de a elabora şi implementa: o strategie de soluţionare a problemelor sociale; programe de ajutor social; programe de prevenire şi soluţionare a dependenţei de alcool/droguri; programe destinate incluziunii sociale a persoanelor şi familiilor defavorizate/vulnerabile.

Structurile de acordare a asistenţei sociale sunt: centrele de asistenţă socială din cadrul comunei/municipiului; organizaţiile sociale (fundaţiile şi asociaţiile), Biserica Catolică, organizaţiile religioase.

Potrivit Legii privind asistenţa socială, comunele/municipiile au obligaţia de a asigura persoanelor fără adăpost următoarele servicii sociale:

- un adăpost într-un cămin pentru persoane fără adăpost/un adăpost/un adăpost de noapte;

- hrană, în cantine şi puncte de asigurare a hranei pentru persoane fără adăpost/nevoiaşe;

- obiecte de îmbrăcăminte şi încălţăminte;

- indemnizaţii pentru acoperirea cheltuielilor medicale (în baza Legii privind fondul naţional de sănătate);

- serviciul de înmormântare.
Persoanele fără adăpost au dreptul de a participa la programe individuale pentru depăşirea statutului de persoană fără adăpost. Centrele de ajutor social suportă contribuţiile la asigurările de sănătate pentru persoanele acoperite de aceste programe.

▪ Legea socială din 2003 privind ocuparea forţei de muncă instituie posibilitatea înfiinţării centrelor de integrare socială şi a cluburilor de integrare, disponibile şi persoanelor fără adăpost acoperite de programele individuale de depăşire a statutului de persoană fără adăpost (în înţelesul Legii privind asistenţa socială). Centrele oferă persoanelor fără adăpost posibilităţi de formare şi calificare profesională. 
Accesul la centrele de integrare socială se face pe baza cererii de participare la programul individual de angajare socială. Pe durata programului (dar nu mai mult de 18 luni), participantul la program are dreptul la o indemnizaţie de integrare reprezentând între 50% şi 80% din cuantumul indemnizaţiei de şomaj. După încheierea programului, participanţii pot fi angajaţi de centrul de integrare socială, de un angajator extern sau, prin asociere, pot iniţia o activitate economică având forma unei cooperative sociale.

Centrul de integrare socială poate fi înfiinţat de comunitate (autoritatea locală) sau de organizaţii non-guvernamentale (fundaţii, societăţi, organizaţii religioase).

▪ Legea din 2003 privind indemnizaţiile familiale
O persoană fără adăpost are dreptul la indemnizaţii acordate prin sistemul universal de sprijinire a familiilor cu venituri mici. La depunerea cererii pentru obţinerea indemnizaţiei, persoana fără adăpost trebuie să prezinte un document care să certifice înscrierea sa temporară în registrul de reşedinţă sau locul care îi oferă adăpost (de exemplu, adăposturile de noapte).
▪ Legea din 2004 privind ocuparea forţei de muncă şi promovarea instituţiilor nu prevede drepturi speciale pentru persoanele fără adăpost. Acestea pot beneficia, ca orice altă persoană şomeră, de diverse forme de asistenţă în domeniul pieţei muncii. 
▪ Legea din 2004 privind sprijinul financiar acordat în perioada 2004-2005 pentru construirea de locuinţe sociale, adăposturi de noapte şi cămine pentru persoanele fără adăpost

Comunele/municipalităţile deţin în proprietate aşa-numitele locuinţe sociale destinate persoanelor defavorizate ale căror necesităţi de locuit nu sunt satisfăcute. Consiliul comunal/municipal este cel care stabileşte pragul venitului persoanelor care au dreptul de a primi o locuinţă socială. 

Legea sprijină investiţiile în locuinţe sociale şi adăposturi de noapte. Investiţiile sunt finanţate din Fondul de plăţi adiţionale al Băncii „Gospodarstwa Krajowego”, care asigură 36% din valoarea totală a proiectelor iniţiate de comune/municipalităţi. Suma se acordă după plata, de către consiliul comunal/ municipal, a 30% din costul total al proiectului. Pe o perioadă de 15 ani, comuna/municipalitatea nu poate vinde/schimba destinaţia locuinţelor sociale, adăposturilor de noapte sau căminelor pentru persoanele fără adăpost, subvenţionate de Fondul de plăţi adiţionale.

▪ Programul guvernamental pentru revenirea în comunitate a persoanelor fără adăpost completează obligaţiile legale ale autorităţilor locale referitoare la prevenirea şi combaterea fenomenului persoanelor fără adăpost. 

Activităţile specifice prevăzute în program vizează:

- acordarea primului ajutor în situaţiile de criză;
- incluziunea socială şi depăşirea statutului de persoană fără adăpost (prin intermediul programelor individuale şi al sprijinului pentru accesarea unui loc de muncă);

- acţiuni de prevenire a fenomenului persoanelor fără adăpost (prin acţiuni de ridicare a gradului de conştientizare a pericolului prezentat de factorii care contribuie la apariţia acestuia: dependenţă de alcool/droguri, violenţă în familie, boli mentale, dizabilităţi sau şomaj).

Acţiunile prevăzute în program sunt implementate de guvernele locale şi de organizaţiile non-guvernamentale, fondurile bugetare necesare fiind alocate de Ministerul Muncii şi al Politicii Sociale.
PORTUGALIA

▪ Strategia naţională pentru integrarea persoanelor fără adăpost – Prevenire, Intervenţie şi Urmărire, 2009-2015

Strategia, lansată în anul 2009, a avut într-o primă etapă rezultate bune, care însă ulterior au fost limitate/stopate de efectele crizei economice.  
Obiectivele generale ale strategiei sunt: consolidarea bazei de date privind evidenţa persoanelor fără adăpost; adoptarea unei definiţii agreate pentru termenul de persoană fără adăpost; instituirea unui sistem de monitorizare şi promovare a calităţii serviciilor şi intervenţiilor sociale destinate persoanelor fără adăpost.
Obiectivele specifice ale strategiei sunt:

- 80% din numărul persoanelor fără adăpost trebuie să beneficieze de “un manager de caz”;

- nici o persoană nu trebuie să rămână noaptea pe stradă mai mult de 24 de ore din cauza lipsei de alternative;

- nici o persoană nu trebuie să părăsească o instituţie fără a beneficia de sprijinul necesar pentru asigurarea unui spaţiu de locuit.
Strategia este coordonată de Institutul de Asigurări Sociale, înfiinţat, în anul 2001, sub egida Ministerului Muncii şi al Afacerilor Sociale. Pentru dezvoltarea strategiei, a fost creat Grupul pentru implementarea şi evaluarea strategiei (grup interinstituţional format din reprezentanţi ai prestatorilor – publici şi privaţi - de servicii sociale). La nivel local, au fost create grupuri de implementare denumite “grupuri de planificare şi intervenţie pentru persoanele fără adăpost”.
Acţiunea de prevenire a intensificării fenomenului persoanelor fără adăpost ca urmare a evacuărilor din locuinţe (în perioada 2008-2010, procentul evacuării din locuinţe ca urmare a neachitării chiriei în clădirile rezidenţiale urbane a crescut cu aproximativ 9,7%) sau a eliberării din instituţii specifice (spitale psihiatrice sau centre spitaliceşti terapeutice) constituie una din principalele politici ale strategiei naţionale.

Abordări în sectorul locuinţelor. Prioritatea asigurării unui spaţiu de locuit reprezintă un model de intervenţie din ce în ce mai important. La Lisabona, în anul 2009, pentru implementarea proiectului privind asigurarea spaţiului de locuit pentru un număr de 65 de persoane afectate de boli mentale, s-a încheiat un Protocol semnat de Asociaţia pentru cercetare şi integrare psiho-socială, Institutul Superior de Psihologie Aplicată, Institutul de Asigurări Sociale al Ministerului Muncii şi Afacerilor Sociale şi profesorul Marybeth Shinn de la Universitatea Vanderbilt din SUA. Pentru implementarea proiectului, s-a alocat un fond iniţial de 75.000 €, urmat de un fond de 225.000 € în 2011 şi de 423.159 € în 2012. 
SLOVENIA

▪ Nu există o lege specială referitoare la combaterea fenomenului persoanelor fără adăpost. Serviciile şi asistenţa socială de care pot beneficia persoanele fără adăpost sunt incluse în domeniul extins al serviciilor de protecţie socială pentru populaţie.

▪ Fenomenul persoanelor fără adăpost este menţionat în documente strategice precum Rezoluţia privind programul de protecţie socială în perioada 2006-2010, în care persoanele fără adăpost sunt definite ca unul din grupurile vulnerabile care necesită un regim special.
La Capitolul “Servicii publice de protecţie socială”, Rezoluţia prevede asigurarea unei reţele de adăposturi comune pentru persoanele fără adăpost cu o capacitate, la nivel naţional, de cel puţin 250 de locuri şi de 80 de locuri în adăposturile destinate persoanelor fără adăpost dependente de droguri.

Programele destinate soluţionării fenomenului persoanelor fără adăpost sunt co-finanţate de Ministerul Muncii, Familiei şi Afacerilor Sociale.

În comunităţile cu un mare număr de persoane fără adăpost, adăposturile destinate acestora au fost înfiinţate de municipalităţi, în colaborare cu organizaţiile non-guvernamentale. Adăposturile sunt, în general, conduse de municipalităţi, activităţile din cadrul acestora fiind realizate de persoane angajate în baza programelor co-finanţate de Ministerul Muncii, Familiei şi Problemelor Sociale. În majoritatea cazurilor, în adăposturi se oferă cazare şi hrană.

Centrele de primire a persoanelor fără adăpost asigură alimente şi servicii de îngrijire primară (baie, lenjerie, tuns etc.). În unele oraşe există numai centre de distribuire a alimentelor. În oraşul Ljubljana există o clinică specială pentru persoanele care nu au asigurare de sănătate (de regulă, persoane fără adăpost).

▪ Proiectul Programului naţional de protecţie socială pentru perioada 2012-2020 prevede extinderea programelor destinate sprijinirii persoanelor fără adăpost, prin includerea de: programe de informare şi consiliere (în anul 2020, numărul centrelor de consiliere urmează să fie de 20); programe de coordonare, sprijin şi implementare a sprijinului instituţional şi auto-sprijinului; programe pentru asigurarea de spaţii de locuit şi de activare socială. Suplimentar programelor publice, un rol important continuă să îl aibă organizaţiile de voluntari, a căror activitate este co-finanţată de Ministerul Muncii, Familiei şi Afacerilor Sociale.

▪ Programul naţional pentru locuinţe pe perioada 2012-2021 prevede sporirea gradului de acces la spaţii de locuit pentru grupurile vulnerabile – inclusiv persoanele fără adăpost – prin construirea unui număr suficient de unităţi temporare de locuit (în cadrul programelor municipale de asigurare spaţii de locuit).

▪ Legea privind asigurările sociale prevede instituţiile publice cu competenţe în domeniul protecţiei sociale: centre de asistenţă socială (62); cămine pentru pensionari (55); aşezăminte speciale pentru adulţi (7); instituţii de îngrijire socială pentru formarea copiilor şi adolescenţilor afectaţi de tulburări mentale severe (5); centre de protecţie socială (40); centre pentru situaţiile de criză/urgenţă ale minorilor (8).
Legea prevede numeroase forme ale serviciilor de protecţie socială destinate protecţiei, sprijinirii şi educării indivizilor, familiilor sau anumitor grupuri sociale, care au ca scop principal prevenirea şi soluţionarea riscurilor şi dificultăţilor sociale cu care se confruntă aceştia: consiliere individuală; asistenţă acordată familiei; îngrijire instituţională în cadrul instituţiilor sociale publice; îngrijire de specialitate pentru persoanele cu dizabilităţi fizice şi mentale acordată în cadrul centrelor ocupaţionale (care au statut de instituţii sociale publice); sprijin acordat angajaţilor din întreprinderi, instituţii şi altor angajaţi pentru soluţionarea problemelor personale cu implicaţii asupra exercitării profesiei. 
Serviciile de protecţie socială sunt prestate de entităţile legale publice/private sau persoanele fizice care îndeplinesc condiţiile legale (art.42.b). 

▪ Legea din 2001 privind înregistrarea reşedinţei prevede, la art.8, posibilitatea persoanelor fără reşedinţă permanentă de a indica drept reşedinţă permanentă adresa organizaţiei de la care primesc sprijin material, cu condiţia de a locui în zona teritorială de competenţă a acestei organizaţii (departamentele de asigurări sociale, Crucea Roşie, Caritas, alte organizaţii similare şi adăposturile).
▪ Legea din 2003 privind locuinţele prevede obligaţia autorităţilor municipale de a asigura spaţii de locuit destinate soluţionării temporare a necesităţilor de locuit ale persoanelor defavorizate. Conform normelor privind condiţiile tehnice minime există trei tipuri de astfel de unităţi: unităţi de locuit cu baie şi bucătărie; unităţi de locuit cu baie sau bucătărie comună; unităţi de locuit cu baie şi bucătărie comune.
 
SUEDIA

 ▪ Strategia Guvernului pentru perioada 2007-2009, intitulată “Fenomenul persoanelor fără locuinţă – aspecte multiple, responsabilităţi multiple” conţine măsurile guvernamentale pentru combaterea fenomenului persoanelor fără adăpost şi a excluziunii de pe piaţa locuinţelor.
Strategia a avut următoarele 4 obiective majore:
- asigurarea, pentru orice persoană, a unui spaţiu de locuit (“acoperiş deasupra capului”) şi a unui sprijin coordonat bazat pe necesităţile individuale;

- reducerea numărului de femei şi bărbaţi aflaţi în închisoare/unitate de tratament medical, a căror locuinţă nu este asigurată după eliberarea din închisoare/ieşirea din unitatea spitalicească;
- facilitarea accesului la piaţa imobiliară comună pentru persoanele care beneficiază de servicii de cazare temporară/de tranziţie asigurate de structurile de protecţie socială;
- reducerea numărului persoanelor evacuate din locuinţe şi eliminarea posibilităţii evacuării din locuinţe a copiilor.
Implementarea strategiei a fost încredinţată unui grup naţional de supraveghere format din Consiliul naţional pentru sănătate şi bunăstare, Consiliul naţional pentru locuinţe, clădiri şi planificare, Serviciul penitenciare şi probaţiune, Autoritatea suedeză de implementare şi Asociaţia suedeză a autorităţilor locale şi regiunilor.

▪ Nu există o lege specială de reglementare a combaterii fenomenului persoanelor persoanelor fără adăpost.
▪ Legea privind serviciile sociale (2001:453) prevede responsabilitatea municipalităţilor în asigurarea de sprijin şi asistenţă persoanelor aflate în situaţie vulnerabilă: copii şi tineri, persoane dependente de droguri/alcool, persoane vârstnice, persoane cu dizabilităţi (Capitolul II, art.1).
Persoanele care nu îşi pot asigura existenţa/nu se pot întreţine singure au dreptul la servicii de asistenţă socială, ceea ce implică obligaţia autorităţilor locale de a asigura persoanelor fără adăpost din cadrul comunităţii, cazare în adăposturi sau în adăposturi de urgenţă (Capitolul IV, art.1). 
▪ În scopul sprijinirii municipalităţilor în crearea unor structuri şi proceduri durabile pe termen lung pentru combaterea fenomenului persoanelor fără adăpost şi a excluziunii de pe piaţa locuinţelor, în decembrie 2011, Guvernul a desemnat, pentru perioada 2012-2013, coordonatorul naţional al eforturilor de combatere a fenomenului persoanelor fără adăpost şi de prevenire a evacuării din locuinţe a persoanelor cu copii.  În acelaşi scop, Guvernul a însărcinat consiliile administrative locale să acorde sprijin municipalităţilor în realizarea planurile de asigurare de locuinţe pentru perioada 2012-2014.
UNGARIA

▪ Printre obiectivele Strategiei de dezvoltare a Guvernului pentru perioada 2007-2013 s-au aflat: asigurarea de servicii sociale pentru persoanele fără adăpost; asigurarea de locuinţe subvenţionate; măsuri pentru combaterea supraîndatorării. 
Una din priorităţile Guvernului a constituit-o reducerea dezavantajelor legate de locuinţă, cu o atenţie deosebită acordată romilor. În acest cadru se înscrie lupta împotriva fenomenului persoanelor fără adăpost. 

De asemenea, există programe specifice de locuinţe subvenţionate în oraşe. Acestea sunt locuinţe adaptate, având un cost/persoană mai mic în centrele de adăpostire.
 
▪ Legea socială din 1993 privind administraţia şi serviciile sociale  şi  Decretul nr.1/2000 al Ministerului Problemelor Sociale şi al Familiei pentru aplicarea legii privind protecţia socială reglementează serviciile sociale pe care guvernele locale au obligaţia de a le asigura, inclusiv cele pentru persoanele fără adăpost. 

▪ Ungaria este una din puţinele ţări din Europa în care textele legale menţionate stabilesc normele şi principiile de calitate aplicabile structurilor sociale de protecţie a persoanelor fără adăpost. 

În ce priveşte principiile aplicabile acestor structuri, una din dispoziţiile legale prevede că serviciile sociale trebuie să evite cu grijă încălcarea drepturilor omului şi a drepturilor civile ale beneficiarilor. 

Legea precizează condiţiile generale referitoare la calificarea şi specializarea personalului implicat în prestarea serviciilor sociale garantate - de bază (de exemplu, serviciile de asigurare a hranei şi serviciile medicale) şi speciale (de exemplu, cele destinate persoanelor fără adăpost). 
Normele de calitate aplicabile structurilor de primire a persoanelor fără adăpost prevăd următoarele:
- într-un adăpost de urgenţă, fiecare cameră trebuie să aibă maximum 15 locuri;

- fiecare utilizator trebuie să dispună personal, de cel puţin 4 metri pătraţi în cameră;

- orice adăpost de urgenţă trebuie să fie deschis cel puţin 16 ore/zi;

- orice adăpost de urgenţă trebuie să fie dotat de un duş şi o toaletă la 15 utilizatori;

- în fiecare tip de instituţie, se stabileşte numărul orelor de muncă socială;
- adăposturile destinate persoanelor fără adăpost trebuie să dispună de personal şi echipamente corespunzătoare. Toţi prestatarii de servicii sociale pentru persoanele fără adăpost au obligaţia de a respecta standardele legale de calitate referitoare la personal, dotări, instalaţii, echipamente, etc. 

▪ În anul 2011, Adunarea Naţională a adoptat Legea privind contravenţiile, care a intrat în vigoare în aprilie 2012. Legea incriminează fapta persoanelor de a locui în mod obişnuit în spaţii publice sau de a-şi depozita bunurile în aceste spaţii. Recidiviştii sunt pedepsiţi cu închisoarea de până la 75 de zile sau cu amendă de până la 150.000 forinţi (536 euro). 
Pledând pentru protejarea ordinii publice, securităţii, sănătăţii şi valorilor culturale, textul oferă autorităţilor locale posibilitatea de a delimita anumite zone, îndeosebi zonele turistice, interzise persoanelor fără adăpost şi de a desfiinţa adăposturile temporare ale acestora.
�Universitatea din Bucureşti, Facultatea de psihologie şi ştiinţele educaţiei, Teză de doctorat, Evaluarea şi asistarea psihologică a persoanelor adulte fără adăpost, Doctorand Victor Badea, Bucureşti, 2008


http://www.unibuc.ro/studies/Doctorate2008Iulie/Badea%20Victor%20-%20Evaluarea%20si%20asistarea%20psihologica%20a%20persoanelor%20adulte%20fara%20adapost/rezumat%20doctorat%20Badea%20Victor.doc





� Avizul Comitetului Economic şi Social European privind problema persoanelor fără adăpost (aviz din proprie iniţiativă), 2012/C 24/07


http://eur-lex.europa.eu/LexUriServ/LexUriServ.do?uri=OJ:C:2012:024:0035:0039:RO:PDF


� Ibidem


� Strategia UE privind persoanele fără adăpost, Rezoluţia Parlamentului European din 14 septembrie 2011 referitoare la o strategie a UE privind persoanele fără adăpost


http://eur-lex.europa.eu/LexUriServ/LexUriServ.do?uri=OJ:C:2013:051E:0101:0104:RO:PDF


� Eurostat, Statistics in focus, 4/2011,  Population and social conditions, Authors: Anna RYBKOWSKA, Micha SCHNEIDER, 


http://epp.eurostat.ec.europa.eu/portal/page/portal/product_details/publication?p_product_code=KS-SF-11-004


� FEANTSA RESPONSE TO THE NATIONAL REFORM PROGRAMMES 2012 


National Reform Programmes 2012 and the Europe 2020 poverty target:  Investment in homelessness reduction emerging as a priority in the Europe 2020 growth strategy, June 2012


http://feantsa.horus.be/files/freshstart/Policy%20documents/nrp2012_feantsaresponse_en.pdf





� Loi du 2 Avril 1965 relative à la prise en charge des secours accordés par les centres publics d’action sociale


http://www.ejustice.just.fgov.be/cgi_loi/change_lg.pl?language=fr&la=F&table_name=loi&cn=1976070801


� Loi du 8 Juillet 1976 organique des centres publics d’action sociale


http://www.ejustice.just.fgov.be/cgi_loi/change_lg.pl?language=fr&la=F&table_name=loi&cn=1976070801


� Loi du 12 janvier 1993 contenant un programme d'urgence pour une société plus solidaire


http://www.ejustice.just.fgov.be/cgi_loi/change_lg.pl?language=fr&la=F&cn=1993011234&table_name=loi


� Legea modifică anumite dispoziţii din Codul judiciar referitoare la procedura în materia închirierii şi din Legea din 30 decembrie 1975 privind bunurile aflate în afara proprietăţilor private sau supuse executării unei hotărâri de evacuare pe cale publică.


� Code Judiciaire


http://www.droitbelge.be/codes.asp#jud


� Loi du 26 mai 2002 concernant le droit à l’intégration sociale et arrêté royal du 11 juillet 2002 portant règlement général (R.G.) en matière de droit à l’intégration sociale


� HYPERLINK "http://www.mi-is.be/sites/default/files/doc/Gids%20voor%20het%20OCMW%20FR.pdf" ��http://www.mi-is.be/sites/default/files/doc/Gids%20voor%20het%20OCMW%20FR.pdf�


� La Nouvelle loi communale, édition bruxelloise : texte coordonné 


http://www.avcb-vsgb.be/fr/Publications/nouvelle-loi-communale/texte-coordonne/


� Czech Republic - National Report 2011 - Quality of Social Services from the perspective of Services Working with Homeless People


� HYPERLINK "http://feantsa.horus.be/files/freshstart/Annual_Theme/2011/National%20Reports/Czech%20national%20report_2011_bySAD.pdf" ��http://feantsa.horus.be/files/freshstart/Annual_Theme/2011/National%20Reports/Czech%20national%20report_2011_bySAD.pdf�


� Denmark - National Report 2011 - Quality of Social Services from the perspective of Services Working with Homeless People


http://feantsa.horus.be/files/freshstart/Annual_Theme/2011/National%20Reports/Denmark_National%20Report_2011.pdf





� Finland - National Report 2011 - Quality of Social Services from the perspective of Services Working with Homeless People


� HYPERLINK "http://feantsa.horus.be/files/freshstart/Annual_Theme/2011/National%20Reports/Finland_National%20Report_Quality%202011.pdf" ��http://feantsa.horus.be/files/freshstart/Annual_Theme/2011/National%20Reports/Finland_National%20Report_Quality%202011.pdf�


� Plan d’action renforcé du dispositif d’hébergement et de logement des personnes sans abri (PARSA) (janvier 2007


http://www.cnle.gouv.fr/Plan-d-action-renforce-du.html


� Loi n° 2007-290 du 5 mars 2007 instituant le droit au logement opposable et portant diverses mesures en faveur de la cohésion sociale


http://www.legifrance.gouv.fr/affichTexte.do?cidTexte=JORFTEXT000000271094&fastPos=1&fastReqId=1693913090&categorieLien=cid&oldAction=rechTexte


� Loi n° 2009-323 du 25 mars 2009 de mobilisation pour le logement et la lutte contre l'exclusion


http://www.legifrance.gouv.fr/affichTexte.do?cidTexte=JORFTEXT000020438861&fastPos=2&fastReqId=2042776650&categorieLien=cid&oldAction=rechTexte


� Încă din anii 1990, au fost create diverse dispozitive similare (agenţii imobiliare cu vocaţie socială, contracte de leasing, gestiune locativă adaptată etc.).





� “Contribuţia 1% pentru locuinţe” reprezintă participarea întreprinderilor din sectorul privat non-agricol  cu minimum 20 de salariaţi, la asigurarea fondului de locuinţe pentru salariaţi. Contribuţia, egală cu 0,45% din masa salarială a anului precedent, se depune la organismele legal agreate – Agenţia naţională pentru participarea angajatorilor la efortul de construcţie, organismele interprofesionale de colectare, camerele de comerţ şi industrie


� Germany - National Report 2011 - Quality of Social Services from the perspective of Services Working with Homeless People


� HYPERLINK "http://feantsa.horus.be/files/freshstart/Annual_Theme/2011/National%20Reports/Germany_National%20Report_2011.pdf" ��http://feantsa.horus.be/files/freshstart/Annual_Theme/2011/National%20Reports/Germany_National%20Report_2011.pdf�


� Ireland - National Report 2011 - Quality of Social Services from the perspective of Services Working with Homeless People


� HYPERLINK "http://feantsa.horus.be/files/freshstart/Annual_Theme/2011/National%20Reports/Ireland%20National%20Report%20Quality_2011.pdf" ��http://feantsa.horus.be/files/freshstart/Annual_Theme/2011/National%20Reports/Ireland%20National%20Report%20Quality_2011.pdf�





� Homeless Strategy National Implementation Plan, Department for the Environment, Heritage and Local Government


http://www.environ.ie/en/Publications/DevelopmentandHousing/Housing/FileDownLoad,20035,en.pdf





� Italy - National Report 2011 - Quality of Social Services from the perspective of Services Working with Homeless People


http://feantsa.horus.be/files/freshstart/Annual_Theme/2011/National%20Reports/Italy_national%20report_It.pdf


� Legge 8 novembre 2000, n. 328 "Legge quadro per la realizzazione del sistema integrato di interventi e servizi sociali"


� Legge 15 luglio 2009, n. 94 "Disposizioni in materia di sicurezza pubblica"


http://www.asgi.it/public/parser_download/save/legge.15.luglio.2009.n.94.pdf


� Lithuania National Report 2011 - Quality of Social Services from the perspective of Services Working with Homeless People


� HYPERLINK "http://feantsa.horus.be/files/freshstart/Annual_Theme/2011/National%20Reports/Lithuania_National%20Report_2011.pdf" ��http://feantsa.horus.be/files/freshstart/Annual_Theme/2011/National%20Reports/Lithuania_National%20Report_2011.pdf�





� Luxembourg - National Report 2011 - Quality of Social Services from the perspective of Services Working with Homeless People


http://feantsa.horus.be/files/freshstart/Annual_Theme/2011/National%20Reports/Luxembourg_National%20Report%20Quality_2011.pdf


� Loi du 8 septembre 1998 réglant les relations entre l'Etat et les organismes oeuvrant dans les domaines social, familial et thérapeutique


http://www.legilux.public.lu/leg/a/archives/1998/0082/1998A16001.html


� Règlement grand-ducal du 9 janvier 2001 portant exécution des articles 1er et 2 de la loi du 8


septembre 1998 réglant les relations entre l’Etat et les organismes oeuvrant dans les domaines


social, familial et thérapeutique pour ce qui concerne l’agrément gouvernemental à accorder


aux gestionnaires de services pour personnes adultes seules ou avec enfants


http://www.legilux.public.lu/leg/a/archives/2001/0011/a011.pdf


� Règlement grand-ducal du 10 décembre 1998 concernant l'agrément à accorder aux gestionnaires de services dans les domaines médico-social et thérapeutique


http://www.legilux.public.lu/leg/a/archives/1998/0106/a106.pdf#page=2


� Règlement grand-ducal du 19 mars 1999 concernant l'agrément gouvernemental à accorder aux


gestionnaires de services pour filles, femmes et femmes avec enfants


http://www.legilux.public.lu/leg/a/archives/1999/0056/a056.pdf


� Malta - National Report 2011 - Quality of Social Services from the perspective of Services Working with Homeless People


http://feantsa.horus.be/files/freshstart/Annual_Theme/2011/National%20Reports/Malta_National%20Report_Quality%202011.pdf


� Ending Homelessness: A Handbook for Policy Makers


http://www.epha.org/IMG/pdf/HANDBOOK_TO_END_HOMELESSESS.pdf


� Homelessness Act 2002


http://www.legislation.gov.uk/ukpga/2002/7/crossheading/homelessness-reviews-and-strategies


� Department for Communities and Local Government, Homelessness Code of Guidance for Local Authorities


https://www.gov.uk/government/uploads/system/uploads/attachment_data/file/7841/152056.pdf





� În anul 1998, în Marea Britanie erau înregistrate official 1.850 de persoane fără adăpost, din care 600 în Londra. În anul 2001, numărul acestora s-a redus la 550.





� Revista “Observatorul societăţii britanice nr.11/2011, articolul “Londra 2012 – un obiectiv olimpian: zero personae fără adăpost”, autor Nassera Zmihi


� HYPERLINK "http://osb.revues.org/1268" ��http://osb.revues.org/1268�





� �HYPERLINK "http://www.communities.gov.uk/documents/housing/pdf/2200459.pdf"��Making every contact count: A joint approach to preventing homelessness�


https://www.gov.uk/government/uploads/system/uploads/attachment_data/file/7597/2200459.pdf





� Vision to end rough sleeping: No Second Night Out nationwide


https://www.gov.uk/government/uploads/system/uploads/attachment_data/file/6261/1939099.pdf





� Poland - National Report 2011 - Quality of Social Services from the perspective of Services Working with Homeless People


http://feantsa.horus.be/files/freshstart/Annual_Theme/2011/National%20Reports/Poland__National%20Report%20Quality_2011.pdf


� The Constitution of the Republic of Poland


http://www.sejm.gov.pl/prawo/konst/angielski/kon1.htm


� FEANTSA Country Fiche (2012) – Portugal


http://www.feantsa.org/


� În anul 2011, strategia nu fusese adoptată de Consiliul de Miniştri şi nu fusese raportată, la nivel european, ca Program Naţional de Reformă. Lipsa unui sprijin politic formal a avut un puternic impact negativ asupra implementării acesteia. În momentul prezentării sale publice, a fost anunţată alocarea pentru aceasta a unui buget de 75 milioane € (care nu au fost încă alocaţi).








� Slovenia - National Report 2011 - Quality of Social Services from the perspective of Services Working with Homeless People


http://feantsa.horus.be/files/freshstart/Annual_Theme/2011/National%20Reports/Slovenia_National%20Report_Quality.pdf





� Hungary - National Report 2011 - Quality of Social Services from the perspective of Services Working with Homeless People 


http://feantsa.horus.be/files/freshstart/Annual_Theme/2011/National%20Reports/Hungary_National%20Report_Quality_EN.pdf


� Chantier national prioritaire 2008-2012 pour les personnes sans-abri ou mal loges, “Les politiques de prise en charge des sans-abri dans l’Union Européenne”, Rapport au ministre du logement par Julien Damon, mai 2010, pag.43


� HYPERLINK "http://www.developpement-durable.gouv.fr/IMG/rapport-damon-a4-light.pdf" ��http://www.developpement-durable.gouv.fr/IMG/rapport-damon-a4-light.pdf�

